IL-QORTI EWROPEA TAL-AWDITURI

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Facebook: European Court of Auditors

Ħafna informazzjoni addizzjonali dwar l-Unjoni Ewropea hija disponibbli fuq l-Internet.
Jista’ jsir aċċess għaliha permezz tas-server Europa (http://europa.eu).

Il-Lussemburgu: L-Uffiċċju tal-Pubblikazzjonijiet tal-Unjoni Ewropea, 2015

Print | ISBN 978-92-872-2908-3 | doi:10.2865/992146 | QJ-04-15-619-MT-C
PDF | ISBN 978-92-872-2917-5 | doi:10.2865/51306 | QJ-04-15-619-MT-N
EPUB | ISBN 978-92-872-2938-0 | doi:10.2865/773517 | QJ-04-15-619-MT-E

© L-Unjoni Ewropea, 2015

Ir-riproduzzjoni hija awtorizzata kemm-il darba jissemma s-sors oriġinali.

Għal kwalunkwe użu jew riproduzzjoni tar-ritratt li ġej, għandu jintalab permess direttament mingħand id-detentur tad-drittijiet tal-awtu:

© L-Unjoni Ewropea, 2015 / Sors: Il-KE - Servizz Awdjoviżiv / Ritratt: Nikolay Doychinov, p. 21 lemin.

Għar-ritratti li ġejjin, riproduzzjoni hija awtorizzata dment li jissemmew id-detentur tad-drittijiet tal-awtur, is-sors u l-isem tal-fotografi (fejn indikat):

© L-Unjoni Ewropea, 2015 / Sors: Il-KE - Servizz Awdjoviżiv / Ritratti: Etienne Ansotte, p. 18; Cristof Echard, p. 22; Nikolay Doychinov, p. 33; KC Ortiz, p. 40; Georges Boulougouris, p. 42.

© L-Unjoni Ewropea, 2015 / Sors: Il-PE - Servizz Awdjoviżiv / Ritratt: Andreas Hillergren, p. 38.

© L-Unjoni Ewropea, 2015 / Sors: Il-QEA, p. 2, p. 4, p. 24, p. 36, p. 47.

© L-Unjoni Ewropea, 2014 / Sors: Il-KE - Servizz Awdjoviżiv / Ritratti: Raigo Pajula, p. 17; Patricia De Melo Moreira, p. 26.

© L-Unjoni Ewropea, 2013 / Sors: Il-KE - Servizz Awdjoviżiv / Ritratti: Jonathan Nackstrand, p. 29; Daniel Reinhardt, p. 31.

© L-Unjoni Ewropea, 2012 / Sors: Il-KE - Servizz Awdjoviżiv / Ritratti: Robin Utrecht, p. 11; Rodger Bosch, p. 15; Jennifer Jacquemart, p. 32.

© L-Unjoni Ewropea, 2011 / Sors: Il-KE - Servizz Awdjoviżiv / Ritratt: Etienne Ansotte, p. 21 xellug.

KIF GĦANDEK TAGĦMEL BIEX TIKSEB
IL-PUBBLIKAZZJONIJIET TAL-UE

Pubblikazzjonijiet bla ħlas:

•kopja waħda:
permezz tal-EU Bookshop (http://bookshop.europa.eu);

•iżjed minn kopja waħda jew posters/mapep:
mir-rappreżentanzi tal-Unjoni Ewropea (http://ec.europa.eu/represent_mt.htm),
mid-delegazzjonijiet f’pajjiżi li mhumiex fl-UE (http://eeas.europa.eu/delegations/index_mt.htm),
billi tikkuntatja s-servizz Europe Direct (http://europa.eu/europedirect/index_mt.htm)
jew ċempel 00 800 6 7 8 9 10 11 (numru tat-telefown bla ħlas minn kullimkien fl-UE) (*).

(*)L-informazzjoni mogħtija hija b’xejn, kif ukoll it-telefonati ġeneralment huma b’xejn (għalkemm xi operaturi, kabini tat-telefown jew lukandi jistgħu jitolbu ħlas).

Pubblikazzjonijiet bi ħlas:

•permezz tal-EU Bookshop (http://bookshop.europa.eu).

MT

2014

L-awditu tal-UE fil-qosor

Introduzzjoni għar-Rapporti Annwali 2014
tal-Qorti Ewropea tal-Awdituri

Introduzzjoni mill-President

Dan id-dokument, l-awditu tal-UE fil-qosor għall-2014, jagħti sommarju ta’ u jispjega l-kontenut tar-rapporti annwali tal-Qorti Ewropea tal-Awdituri (QEA) dwar l-implimentazzjoni tal-baġit tal-UE għall-2014 u l-Fondi Ewropej għall-Iżvilupp.

Fir-rapporti aħna nipprovdu aċċertament dwar kif il-fondi tal-UE jkunu ntużaw matul is-sena, u niġbdu l-attenzjoni għal oqsma fejn huma kienu l-aktar f’riskju li jintnefqu b’mod irregolari. Aħna nanalizzaw ukoll għalfejn iseħħu l-iżbalji u nipprovdu rakkomandazzjonijiet dwar kif għandha tittejjeb il-ġestjoni finanzjarja. L-għan prinċipali tagħna huwa li nassistu lill-Parlament Ewropew u lill-Kunsill fl-iskrutinju tal-ġestjoni finanzjarja tal-UE bħala parti mill-proċedura ta’ kwittanza għall-baġit tal-UE.

Is-sena finanzjarja 2014 kienet l-ewwel sena tal-perjodu ta’ programmazzjoni 2014–20 tal-UE. Madankollu, il-biċċa l-kbira mill-infiq tal-UE fl-2014 kienet ippjanata matul l-2007–13. Għalhekk, kif għandu jkun mistenni, ir-rapport tagħna jiġbed l-attenzjoni għal kwistjonijiet ta’ ġestjoni finanzjarja li huma simili għal dawk tas-snin preċedenti.

Għal ħafna snin issa, aħna identifikajna livelli ta’ żball li huma persistentement għolja fl-infiq tal-UE. Għalhekk, aħna niġbdu l-attenzjoni għall-fatt li hemm lok li jsir użu aħjar mill-informazzjoni disponibbli u użu sħiħ mis-setgħat korrettivi biex l-iżbalji jitnaqqsu aktar u biex jiġu rkuprati aktar mill-fondi li jkunu ntnefqu ħażin.

Naturalment, jeħtieġ li l-UE tistinka dejjem biex tagħmel aktar b’dak li għandha diġà stabbilit. Għalhekk, aħna sostnejna li l-fokus għandu jkun aktar fuq il-prestazzjoni meta jkunu qed jintnefqu flus l-UE matul il-perjodu attwali.

Il-QEA tqis ukoll li dawk li jfasslu l-politika tal-UE jeħtieġu jiżviluppaw approċċ kompletament ġdid għall-ġestjoni tal-infiq tal-UE u l-investiment għall-futur. L-analiżi li jmiss ta’ nofs it-terminu, tal-programm għall-ippjanar finanzjarju tal-UE, toffri opportunità biex jitqies kif ikun l-aħjar mod li jitnaqqsu l-iżbalji kif ukoll tittejjeb il-prestazzjoni kumplessiva tal-baġit tal-UE.

Sadanittant, niġbdu wkoll l-attenzjoni għall-ħtieġa urġenti biex il-Kummissjoni u l-Istati Membri jittrattaw xogħlijiet finanzjarji b’lura li akkumulaw. F’xi Stati Membri, it-total li għadu ma ġiex ikklejmjat mill-fondi tal-UE jirrappreżenta porzjon sinifikanti tal-infiq annwali tal-gvernijiet tagħhom.

Jekk l-istituzzjonijiet tal-UE u l-Istati Membri jridu jiksbu l-potenzjal sħiħ tal-Baġit tal-UE biex jinvestu fil-futur tal-Ewropa, jeħtieġ li jagħmlu sforz flimkien, bi ftehim, biex itejbu l-effettività tiegħu. Dan ifisser titjib fil-potenzjal tal-Baġit tal-UE biex jinvesti fil-futur tal-Ewropa billi jitnaqqsu l-iżbalji, jitħallsu klejms korretti aktar malajr, isir investiment fi proġetti li jaqblu mal-objettivi tal-Unjoni, u jitkejlu r-redditi fuq dawk l-investimenti biex jiġi żgurat li dawn iwasslu u jżidu l-valur.

Iċ-ċittadini għandhom dritt li jkunu jafu l-istatus ta’ dawk l-investimenti u x’prestazzjoni kellhom. Il-QEA hija impenjata li taqdi rwol importanti biex tiżgura li l-fondi tal-UE jiġu investiti fis-sod u li jkollhom prestazzjoni tajba, filwaqt li tagħti twissija meta dawn ikunu jinsabu f’riskju u parir dwar kif tittejjeb il-prestazzjoni tagħhom.

Vítor Manuel da SILVA CALDEIRA

President tal-Qorti Ewropea tal-Awdituri

Werrej

Riżultati kumplessivi

Sejbiet u messaġġi ewlenin

X’awditjajna

X’sibna

Il-kontijiet tal-UE jippreżentaw stampa vera u ġusta

Il-livell ta’ żball stmat jibqa’ persistentement ogħla mis-soll ta’ materjalità ta’ 2 %

L-infiq fir-rimborż kien dak l-aktar milqut minn żball

L-azzjoni korrettiva naqqset b’mod sinifikanti l-livell ta’ żball stmat

Lok għal aktar titjib fil-valutazzjoni mill-Kummissjoni tar-riskju u l-impatt tal-azzjonijiet korrettivi

Livell għoli ta’ klejms u pagamenti potenzjali mill-perjodu ta’ programmazzjoni 2007–2013

Ir-rappurtar dwar il-prestazzjoni għadu dgħajjef

Ħarsa aktar mill-qrib lejn id-dħul u l-oqsma ta’ nfiq

Dħul

Kompetittività għat-tkabbir u l-impjiegi

Koeżjoni ekonomika, soċjali u territorjali

Riżorsi naturali

Ewropa Globali

Amministrazzjoni

Fondi Ewropej għall-Iżvilupp (FEŻ)

Informazzjoni ta’ sfond

Daqqa t’għajn lejn l-approċċ tal-awditjar

Il-Qorti Ewropea tal-Awdituri u xogħolha

Riżultati kumplessivi

Sejbiet u messaġġi ewlenin

Sommarju tad-Dikjarazzjoni ta’ Assigurazzjoni 2014

Il-Qorti Ewropea tal-Awdituri tagħti opinjoni nadifa dwar l-affidabbiltà tal-kontijiet għall-2014 tal-Unjoni Ewropea.

Id-dħul għall-2014, meħud fl-intier tiegħu, huwa legali u regolari.

Il-pagamenti għall-2014 huma materjalment milquta minn żball. Għalhekk qed nagħtu opinjoni avversa dwar il-legalità u r-regolarità tagħhom.

Għat-test sħiħ tad-dikjarazzjoni ta’ assigurazzjoni tagħna, jekk jogħġbok irreferi għall-Kapitolu 1 tar-Rapport Annwali 2014.

οIl-kontijiet tal-UE għall-2014 tħejjew b’mod korrett skont l-istandards internazzjonali u jippreżentaw stampa vera u ġusta. Għalhekk aħna stajna, għal darb’oħra, nagħtu opinjoni nadifa dwar l-affidabbiltà tagħhom. Madankollu, aħna tajna opinjoni avversa dwar ir-regolarità tal-pagamenti.

οIl-livell ta’ żball stmat, li jkejjel il-livell ta’ irregolarità, għal pagamenti għall-2014 huwa 4.4 %, li huwa qrib għal dak tal-2013 (4.5 %), u persistentement ogħla mis-soll ta’ materjalità ta’ 2 %.

οAħna sibna l-istess livell ta’ żball stmat (4.6 %), taħt ġestjoni kondiviża mal-Istati Membri u għal infiq immaniġġjat b’mod dirett mill-Kummissjoni. L-ogħla livelli ta’ żball instabu fl-infiq taħt “koeżjoni ekonomika, soċjali u territorjali” (5.7 %) u għal “kompetittività għat-tkabbir u l-impjiegi” (5.6 %). In-nefqa amministrattiva kellha l-livell l-aktar baxx ta’ żball stmat (0.5 %).

οHemm relazzjoni ċara bejn it-tipi ta’ nfiq u l-livelli ta’ żball. Il-livell ta’ żball stmat minna għal skemi ta’ rimborż tal-ispejjeż (5.5 %), fejn l-UE tirrimborża spejjeż eliġibbli għal attivitajiet eliġibbli abbażi ta’ dikjarazzjonijiet tal-ispejjeż magħmula mill-benefiċjarji, huwa d-doppju ta’ dak għal programmi relatati ma’ drittijiet (2.7 %), fejn il-pagamenti jsiru wara l-issodisfar ta’ kundizzjonijiet aktar milli wara r-rimborż tal-ispejjeż.

οL-azzjoni korrettiva mill-awtoritajiet fl-Istati Membri u mill-Kummissjoni kellha impatt pożittiv fuq il-livell ta’ żball stmat. Mingħajr din l-azzjoni, il-livell kumplessiv ta’ żball stmat minna kien ikun 5.5 %. Hemm aktar lok biex il-Kummissjoni ittejjeb il-valutazzjoni tagħha tar-riskju u l-impatt tal-azzjonijiet korrettivi.

οLi kieku l-Kummissjoni, l-awtoritajiet fl-Istati Membri jew l-awdituri indipendenti kienu għamlu użu mill-informazzjoni kollha disponibbli għalihom, kienu jkunu jistgħu jipprevienu, jew jaqbdu u jikkoreġu proporzjon sinifikanti tal-iżbalji qabel ma dawn isiru.

οL-ammonti li għandhom jitħallsu fis-snin attwali u futuri jibqgħu f’livell għoli ħafna. Huwa essenzjali li l-Kummissjoni tieħu miżuri biex tittratta din il-problema persistenti. Għal xi Stati Membri x-xogħol b’lura fir-rigward ta’ fondi mhux użati jirrappreżenta sehem sinifikanti tal-infiq kumplessiv tal-gvernijiet.

οIl-perjodi tal-istrateġija Ewropa 2020 fuq 10 snin u ċ-ċikli baġitarji tal-UE fuq 7 snin (2007–2013 u 2014–2020) mhumiex allinjati. L-Istati Membri ma jagħtux attenzjoni adegwata għall-kisbiet tal-Ewropa 2020 fil-ftehimiet ta’ sħubija u fil-programmi. Iż-żewġ kwistjonijiet jillimitaw l-abbiltà tal-Kummissjoni li timmonitorja u tirrapporta dwar il-prestazzjoni u l-kontribuzzjoni tal-baġit tal-UE għal Ewropa 2020.

οL-analiżi li jmiss ta’ nofs it-terminu, tal-qafas finanzjarju pluriennali 2014–2020, hija punt ewlieni fil-ġestjoni tal-infiq tal-UE. Huwa importanti li l-Kummissjoni tanalizza mill-aktar fis possibbli l-oqsma fejn hemm livelli persistentement għolja ta’ żball u tivvaluta opportunitajiet biex dawn jitnaqqsu filwaqt li ssaħħaħ l-attenzjoni fuq kif l-infiq qed jintuża.

It-test sħiħ tar-Rapporti Annwali 2014 tagħna dwar il-baġit tal-UE u dwar l-attivitajiet iffinanzjati mit-8, mid-9, mill-10 u mill-11-il Fond Ewropew għall-Iżvilupp jistgħu jinstabu fuq is-sit web tagħna: (www.eca.europa.eu/mt/Pages/AR2014.aspx).

X’awditjajna

Baġit tal-UE

L-infiq tal-UE huwa strument sinifikanti għall-ilħuq tal-objettivi ta’ politika. Kull sena aħna nawditjaw id-dħul u l-infiq tal-baġit tal-UE u nagħtu l-opinjoni tagħna dwar il-punt sa fejn il-kontijiet annwali huma affidabbli u sa fejn it-tranżazzjonijiet tal-introjtu u tal-infiq jikkonformaw mar-regoli u r-regolamenti applikabbli.

L-infiq ammonta għal total ta’ EUR 142.5 biljun fl-2014, jew madwar EUR 285 għal kull ċittadin. Dan irrappreżenta kważi 2 fil-mija tal-infiq ġenerali totali tal-gvernijiet tal-Istati Membri tal-UE.

Il-baġit tal-UE jiġi maqbul kull sena – fi ħdan il-kuntest ta’ oqfsa finanzjarji ta’ seba’ snin – mill-Parlament Ewropew u mill-Kunsill. Hija primarjament ir-responsabbiltà tal-Kummissjoni li tiżgura li l-baġit jintnefaq sew. Madwar 76 % tal-baġit jintnefaq taħt dik li hija magħrufa bħala “ġestjoni kondiviża”, fejn l-Istati Membri individwali jiddistribwixxu l-fondi u jimmaniġġjaw l-infiq skont il-liġi tal-UE (pereżempju, fil-każ tal-infiq fil-qasam tal-koeżjoni ekonomika, soċjali u territorjali u l-infiq fuq ir-riżorsi naturali).

Minn fejn jiġu l-flus?

Il-baġit tal-UE huwa ffinanzjat b’diversi mezzi. L-akbar proporzjon jitħallas mill-Istati Membri bbażat fuq l-introjtu nazzjonali gross tagħhom (EUR 94.9 biljun). Sorsi oħra jinkludu pagamenti mill-Istati Membri bbażat fuq it-taxxa fuq il-valur miżjud li huma jiġbru (EUR 17.7 biljun), kif ukoll ta’ dazji doganali u agrikoli (EUR 16.4 biljun).

Fuq xiex jintnefqu l-flus?

(Il-baġit annwali tal-UE jintnefaq fuq firxa wiesgħa ta’ oqsma (ara d-Dijagramma 1). Il-pagamenti jsiru biex jappoġġaw attivitajiet li jistgħu jkunu varjati, bħall-biedja u l-iżvilupp ta’ oqsma rurali u urbani, proġetti ta’ infrastruttura tat-trasport, riċerka, taħriġ għal nies mingħajr impjieg, appoġġ lil pajjiżi li jixtiequ jissieħbu fl-UE, jew għajnuna lil pajjiżi ġirien u lil pajjiżi li qed jiżviluppaw.

Dijagramma 1

Total tal-infiq tal-UE għall-2014 (EUR 142.5 biljun)

L-infiq tal-UE jista’ jkun ikkaratterizzat minn żewġ tipi ta’ programmi ta’ nfiq li jinvolvu xejriet distinti ta’ riskju:

οProgrammi relatati ma’ drittijiet, bil-pagament ibbażat fuq l-issodisfar ta’ ċerti kundizzjonijiet, pereżempju boroż ta’ studju għall-istudenti u għar-riċerka (taħt l-infiq għal kompetittività), għajnuna diretta għall-bdiewa (taħt riżorsi naturali), appoġġ baġitarju dirett (taħt Ewropa Globali), jew salarji u pensjonijiet (taħt amministrazzjoni).

οSkemi ta’ rimborż tal-ispejjeż, fejn l-UE tirrimborża spejjeż eliġibbli għal attivitajiet eliġibbli. Skemi bħal dawn jinkludu, pereżempju, proġetti ta’ riċerka (taħt l-infiq għal kompetittività), skemi ta’ investiment fl-iżvilupp reġjonali u l-iżvilupp rurali (koperti bl-infiq taħt koeżjoni u riżorsi naturali), skemi ta’ taħriġ (taħt koeżjoni) u proġetti ta’ żvilupp (taħt Ewropa Globali).

X’sibna

Il-kontijiet tal-UE jippreżentaw stampa vera u ġusta

Il-kontijiet tal-UE għall-2014 tħejjew b’mod korrett skont l-istandards internazzjonali tal-kontabbiltà għas-settur pubbliku, u jippreżentaw stampa vera u ġusta tar-riżultati finanzjarji tal-UE għas-sena u tal-assi u l-obbligazzjonijiet tagħha fi tmiem is-sena. Għalhekk aħna stajna nagħtu opinjoni nadifa dwar l-affidabbiltà tal-kontijiet (iċċertifikati minna), kif għamilna mill-2007 ‘l hawn.

Il-livell ta’ żball stmat jibqa’ persistentement ogħla mis-soll ta’ materjalità ta’ 2 %

Element ewlieni tax-xogħol tal-awditjar tagħna huwa l-ittestjar ta’ kampjuni ta’ tranżazzjonijiet mill-baġit kollu tal-UE biex jiġu pprovduti stimi rigorużi u mhux preġudikati dwar il-punt sa fejn id-dħul u l-oqsma differenti ta’ nfiq huma milquta minn żball.

Id-Dijagramma 2 tagħti sommarju tar-riżultati għall-2014. Għal aktar informazzjoni dwar l-approċċ tal-awditjar tagħna u l-livell ta’ żball stmat ara l-paġni 45 u 46.

Dijagramma 2

Riżultati tal-ittestjar tat-tranżazzjonijiet għall-2014 għall-baġit tal-UE fl-intier tiegħu

Il-livell ta’ żball stmat huwa bbażat fuq l-iżbalji kwantifikabbli misjuba fil-kampjun statistiku ta’ tranżazzjonijiet li ttestjajna.

Għall-2014, aħna nikkonkludu li d-dħul kien ħieles minn żball materjali.

Għall-baġit tal-infiq fl-intier tiegħu, il-livell ta’ żball stmat minna ta’ 4.4 % jwassalna biex nipprovdu opinjoni avversa dwar ir-regolarità tal-infiq (għal spjegazzjoni dwar “regolarità” jekk jogħġbok irreferi għall-paġna 46).

L-ittestjar jipprovdi wkoll riżultati għal kull qasam ta’ nfiq kif ippreżentat fid-Dijagramma 3.

Aktar informazzjoni dwar ir-riżultati fid-dħul u f’kull qasam ta’ nfiq tingħata fil-paġni 25 sa 44, u fil-kapitoli relatati tar-Rapport Annwali 2014.

Dijagramma 3

Riżultati tal-ittestjar tat-tranżazzjonijiet għall-2014 għall-oqsma ta’ nfiq tal-UE

%Il-livell ta’ żball stmat huwa bbażat fuq l-iżbalji kwantifikabbli minn xogħolna, notevolment l-ittestjar ta’ kampjun ta’ tranżazzjonijiet. Aħna nużaw tekniki standard tal-istatistika biex nieħdu dan il-kampjun u biex nistmaw il-livell ta’ żball (ara l-Kapitolu 1, l-Anness 1.1 għar-Rapport Annwali).

*Aħna ma nipprovdux valutazzjoni speċifika jew kapitolu separat għall-infiq taħt l-Intestatura 3 tal-QFP (Sigurtà u ċittadinanza) u l-Intestatura 6 tal-QFP (Kumpensi), u lanqas għal infiq ieħor (strumenti speċjali barra l-QFP 2014–20 bħar-Riżerva għal Għajnuna f’Emerġenza, il-Fond Ewropew ta’ Aġġustament għall-Globalizzazzjoni, il-Fond ta’ Solidarjetà tal-Unjoni Ewropea u l-Istrument ta’ flessibbiltà). Madankollu, ix-xogħol f’dawn l-oqsma jikkontribwixxi għall-konklużjoni kumplessiva tagħna dwar l-infiq għas-sena 2014.

**Id-differenza fl-ammonti fid-Dijagrammi 1 u 3 tirriżulta minħabba li aħna neżaminaw tranżazzjonijiet ta’ pagamenti meta l-infiq ikun iġġarrab, ikun ġie rreġistrat u jkun ġie aċċettat. Pagamenti bil-quddiem jiġu eżaminati biss meta r-riċevituri tal-fondi jiġġustifikaw l-użu tagħhom tal-flus, u l-pagament jiġi approvat jew isir irkuprabbli.

Analiżi tar-riżultati tal-awditjar

Il-livell ta’ żball stmat, li jkejjel il-livell ta’ irregolarità fit-tranżazzjonijiet, għal pagamenti fl-2014 huwa 4.4 %, li huwa qrib għal dak tal-2013 (4.5 %) u dak tal-2012 (4.5 %). Huwa jibqa’ persistentement ogħla mis-soll ta’ materjalità ta’ 2 %. (ara d-Dijagramma 4).

Dijagramma 4

Livell ta’ żball stmat għall-baġit tal-UE fl-intier tiegħu (2012 sa 2014)

Noti:

Aħna nużaw tekniki standard tal-istatistika biex nistmaw il-livell ta’ żball. Aħna ninsabu 95 % fiduċjużi li l-livell ta’ żball għall-popolazzjoni tinsab fil-firxa bejn il-limiti inferjuri u superjuri tal-iżball (għal aktar dettalji, ara l-Kapitolu 1, l-Anness 1 tar-Rapport Annwali 2014).

Il-livelli ta’ żball stmati għall-2012 u l-2013 ġew aġġustati bl-użu tal-approċċ aġġornat tagħna għall-kwantifikazzjoni ta’ żbalji serji fl-akkwist pubbliku.

Aġġornar tal-approċċ tal-awditjar tagħna: impatt fuq ir-riżultati tal-2013 u l-2012

Fir-Rapporti Annwali 2013 u 2012, aħna konna rrappurtajna livell ta’ żball stmat ta’ 4.7 % u 4.8 % rispettivament għall-baġit tal-UE fl-intier tiegħu. Il-livelli kumparabbli ta’ żball stmati għall-2013 u l-2012, ippreżentati fir-Rapport Annwali 2014 huma aktar baxxi b’0.2 u 0.3 punti perċentwali minħabba li aġġornajna l-mod kif nikkwantifikaw ksur serju tar-regoli tal-akkwist pubbliku. B’mod partikolari introduċejna approċċ proporzjonali għall-kalkolu ta’ żbalji relatati mal-modifiki ta’ kuntratti. Dan l-aġġustament ma għandu l-ebda impatt fuq il-konklużjonijiet li wasalna għalihom, jew fuq is-sustanza tas-sejbiet kumplessivi tagħna, f’ebda waħda minn dawn is-sentejn. Il-livell ta’ żball jibqa’ materjali b’mod ċar.

Żbalji, ħela u frodi

L-istima tagħna tal-livell ta’ żball mhijiex kejl ta’ frodi, ineffiċjenza jew ħela. Hija stima tal-flus li ma kienx imisshom tħallsu minħabba li ma ntużawx skont ir-regoli u r-regolamenti applikabbli. Żbalji tipiċi jinkludu pagamenti għal infiq li kien ineliġibbli jew għal xirjiet mingħajr l-applikazzjoni xierqa tar-regoli tal-akkwist pubbliku.

Il-frodi hija att ta’ qerq deliberat biex jinkiseb benefiċċju. Aħna nirrappurtaw każijiet ta’ frodi suspettata li jkunu nqabdu matul ix-xogħol tal-awditjar tagħna lill-OLAF, l-uffiċċju tal-Unjoni Ewropea kontra l-frodi, li jinvestiga u jagħmel segwitu kif meħtieġ f’kooperazzjoni mal-awtoritajiet fl-Istati Membri. Minn madwar 1 200 tranżazzjoni li aħna vvalutajna għal-legalità u r-regolarità matul l-awditu għall-2014, sibna 22 każ ta’ frodi suspettata (2013: 14) li għaddejna lill-OLAF. Il-każijiet l-aktar frekwenti ta’ frodi suspettata kienu jikkonċernaw dikjarazzjonijiet ta’ spejjeż li ma jissodisfawx il-kriterji ta’ eliġibbiltà, segwiti minn każijiet ta’ kunflitti ta’ interess u irregolaritajiet oħra fl-akkwist kif ukoll il-ħolqien artifiċjali ta’ kundizzjonijiet biex ikun hemm eliġibbiltà għall-kisba ta’ sussidju. Matul is-sena, ikollna wkoll każijiet ta’ frodi suspettata li jirriżultaw minn xogħol mhux relatat mad-dikjarazzjoni ta’ assigurazzjoni.

Id-Dijagramma 5 tqabbel il-livelli ta’ żball stmati, filwaqt li tieħu inkunsiderazzjoni l-intestaturi għad-diversi oqsma ta’ nfiq taħt il-qafas finanzjarju pluriennali (QFP) il-ġdid. B’mod kumplessiv, żidiet fil-livell ta’ żball stmat għal kompetittività għat-tkabbir u l-impjiegi; koeżjoni ekonomika, soċjali u territorjali; u Ewropa Globali tpaċew minn tnaqqis sinifikanti f’riżorsi naturali u amministrazzjoni.

Dijagramma 5

Tqabbil bejn il-livelli ta’ żball stmati għall-oqsma ta’ nfiq tal-UE (2013 u 2014)

%Il-livell ta’ żball stmat huwa bbażat fuq l-iżbalji kwantifikabbli misjuba fil-kampjun ta’ tranżazzjonijiet. Aħna nużaw tekniki standard tal-istatistika biex nieħdu dan il-kampjun u biex nistmaw il-livell ta’ żball (ara l-Kapitolu 1, l-Anness 1.1 għar-Rapport Annwali 2014).

*Il-livelli ta’ żball stmati għall-2013 ġew aġġustati biex ikun jista’ jsir tqabbil mal-intestaturi l-ġodda tal-QFP, u abbażi tal-approċċ aġġornat għall-kwantifikazzjoni ta’ żbalji serji fl-akkwist pubbliku.

Il-livell ta’ żball stmat għall-infiq fuq kompetittività għat-tkabbir u l-impjiegi huwa sinifikattivament ogħla fl-2014 (5.6 %) milli għall-infiq kumparabbli fl-2013 (4.0 %). Il-biċċa l-kbira mill-infiq issir fuq bażi ta’ rimborż tal-ispejjeż. L-iżbalji maqbuda jirriflettu kategoriji differenti ta’ nfiq ineliġibbli (notevolment, persunal, spejjeż diretti oħra u spejjeż indiretti).

Il-livell ta’ żball stmat għall-2014 għal koeżjoni ekonomika, soċjali u territorjali (5.7 %) hija magħmula minn livell ta’ żball stmat ta’ 6.1 % għall-infiq taħt il-politika reġjonali u urbana u livell ta’ żball stmat ta’ 3.7 % fil-qasam tal-impjiegi u l-affarijiet soċjali. Kważi l-infiq kollu f’dan il-qasam jieħu l-forma ta’ rimborżi ta’ spejjeż u l-kawżi prinċipali ta’ żball huma ksur serju tar-regoli tal-akkwist pubbliku (kważi nofs il-livell ta’ żball stmat), u spejjeż ineliġibbli fid-dikjarazzjonijiet tal-infiq (aktar minn kwart tal-livell ta’ żball stmat).

Fid-Dijagramma 6 aħna nanalizzaw il-kontribut ta’ oqsma speċifiċi ta’ nfiq skont l-intestatura tal-QFP għal-livell kumplessiv ta’ żball stmat. L-infiq għall-politika ta’ koeżjoni ekonomika, soċjali u territorjali huwa t-tieni l-akbar fil-baġit tal-UE u għandu l-ogħla livell ta’ żball stmat. Dan jagħmlu l-akbar kontributur għal-livell kumplessiv ta’ żball stmat (daqs nofs it-total). Riżorsi naturali għandu l-akbar sehem mill-baġit tal-UE u wkoll jikkontribwixxi b’mod sinifikanti għal-livell kumplessiv ta’ żball stmat minħabba l-livell għoli ta’ żball stmat tiegħu għall-2014 (daqs terz tat-total).

Dijagramma 6

Ripartizzjoni tal-livell kumplessiv ta’ żball stmat skont il-qasam ta’ nfiq u t-tip ta’ żball (2014)

%Porzjon tal-livell kumplessiv ta’ żball stmat, espress f’punti perċentwali.

L-infiq li ma ssodisfax il-kundizzjonijiet meħtieġa biex jiġi ddebitat għal proġetti ffinanzjati mill-UE jkompli jagħmel l-akbar kontribut għal-livell kumplessiv ta’ żball stmat (spejjeż ineliġibbli inklużi fil-klejms għall-ispejjeż: 41 % tal-livell kumplessiv ta’ żball stmat). Żbalji serji fl-akkwist pubbliku kien it-tieni l-akbar kontributur għal-livell ta’ żball fl-2014: 27 % tal-livell kumplessiv ta’ żball stmat. Barra minn hekk, meta mqabbla mas-sena preċedenti, żbalji minħabba proġetti / attivitajiet jew benefiċjarji ineliġibbli kkontribwew sinifikattivament inqas fl-2014 għal-livell kumplessiv ta’ żball stmat milli għamlu fl-2013. (ara d-Dijagramma 7)

Dijagramma 7

Tqabbil tat-tipi ta’ żbalji u l-kontribut tagħhom għal-livell kumplessiv ta’ żball stmat (2013 u 2014)

%Porzjon tal-livell kumplessiv ta’ żball stmat, espress f’punti perċentwali.

*Il-livelli ta’ żball stmati għall-2013 ġew aġġustati biex ikun jista’ jsir tqabbil u abbażi tal-approċċ aġġornat għall-kwantifikazzjoni ta’ żbalji serji fl-akkwist pubbliku.

Għan-nefqa operazzjonali, il-livell ta’ żball stmat minna huwa l-istess (4.6 %) għal infiq taħt ġestjoni kondiviża mal-Istati Membri (2013: 4.9 %) u għal forom oħra ta’ nfiq operazzjonali fejn il-Kummissjoni għandha rwol ewlieni (2013: 3.7 %).

In-nefqa amministrattiva kienet ħielsa minn żball materjali, b’livell ta’ żball stmat ta’ 0.5 % fl-2014 (2013: 1.0 %).

Dan it-tqabbil ta’ sena wara sena huwa bbażat fuq ċifri li ġew ikkalkulati bl-applikazzjoni tal-approċċ aġġornat tagħna għal żbalji tal-akkwist (ara l-kaxxa fuq il-paġna 10).

L-infiq fir-rimborż kien dak l-aktar milqut minn żball

Il-kalkolu korrett ta’ pagamenti li jsiru lir-riċevituri tal-finanzjament spiss jiddependi minn informazzjoni pprovduta mir-riċevituri nfushom. Dan huwa speċjalment sinifikanti fil-qasam ta’ attivitajiet ta’ rimborż.

L-infiq tal-UE skont it-tip ta’ nfiq tal-programm jinkludi l-iżbalji li ġejjin:

οGħal infiq fir-rimborż, il-livell ta’ żball stmat huwa ta’ 5.5 % (2013: 5.6 %). Żbalji tipiċi f’dan il-qasam jinkludu spejjeż ineliġibbli li jinsabu fil-klejms għall-ispejjeż, proġetti, attivitajiet u benefiċjarji ineliġibbli, u ksur serju tar-regoli tal-akkwist pubbliku.

οGħal programmi relatati ma’ drittijiet, il-livell ta’ żball stmat huwa ta’ 2.7 % (2013: 3.0 %), bi żbalji tipiċi li jinkludu dikjarazzjonijiet eċċessivi ta’ erjas agrikoli mill-bdiewa u żbalji amministrattivi li jaffettwaw il-pagamenti lill-bdiewa.

Id-Dijagramma 8, ibbażata fuq l-ittestjar tal-awditjar tagħna tal-infiq tal-UE matul l-aħħar sentejn, turi l-valutazzjoni tagħna tal-profili differenti tar-riskju skont it-tip ta’ tranżazzjoni kif ukoll skont il-livelli ta’ żball stmati. Hija bbażata kemm fuq elementi ta’ ġudizzju professjonali (valutazzjoni tal-impatt tas-sistemi u tar-riskji relatati mat-tip ta’ tranżazzjoni) kif ukoll fuq elementi empiriċi (livelli ta’ żball fuq perjodu ta’ sentejn).

Dijagramma 8

Ir-relazzjoni bejn it-tip ta’ tranżazzjoni, ir-riskju, u l-livell ta’ żball stmat fit-tranżazzjonijiet tal-UE (2013–14)

Spjegazzjoni:

•Il-flussi ta’ pagamenti huma miġbura flimkien skont in-natura tagħhom.

•Il-lewn taċ-ċrieki jindika jekk l-infiq huwiex ibbażat fuq rimborż jew fuq dritt.

•Id-daqs taċ-ċrieki jirrappreżenta l-ponderazzjoni taħhom fl-infiq kumplessiv.

•Il-pożizzjoni taċ-ċrieki fuq il-linja ta’ 45° tindika l-livelli relattivi ta’ żbalji stmati.

•Ir-rimborżi għall-Ewropa Globali jinkludu proġetti b’multidonaturi li, fil-prattika, jistgħu jkollhom ħafna mill- attributi ta’ nfiq relatat mad-drittijiet u huma milquta minn livelli aktar baxxi ta’ żball.

•Il-Kummissjoni tistabbilixxi li r-riċevituri għandhom dritt għal appoġġ baġitarju qabel ma jsir il-pagament.

L-azzjoni korrettiva naqqset b’mod sinifikanti l-livell ta’ żball stmat

L-Istati Membri u l-Kummissjoni japplikaw miżuri korrettivi f’każijiet ta’ nfiq irregolari u meta żbalji f’pagamenti ma jkunux inqabdu aktar kmieni fil-proċess. Il-mekkaniżmi applikati għat-teħid u r-reġistrazzjoni ta’ azzjoni korrettiva huma kumplessi. Aħna nfittxu li nieħdu kont ta’ dawn il-miżuri fir-riżultati tal-awditi tagħna meta dawn isiru qabel il-pagament jew qabel l-eżaminar tagħna. Aħna niċċekkjaw l-applikazzjoni tal-korrezzjonijiet (pereżempju, irkupri mill-benefiċjarji u korrezzjonijiet fil-livell tal-proġetti) u naġġustaw il-kwantifikazzjoni ta’ żball kull meta dan ikun xieraq. Filwaqt li aħna nieħdu nota ta’ korrezzjonijiet li saru wara n-notifika tal-awditi tagħna, ma nassumux li azzjoni korrettiva stimulata minn xogħolna hija rappreżentattiva tal-popolazzjoni fl-intier tagħha.

Fl-2014, li kieku ma kinux ġew applikati miżuri korrettivi ta’ dan it-tip għall-pagamenti li aħna awditjajna, il-livell kumplessiv ta’ żball stmat minna kien ikun 5,5 % minflok 4,4 %.

Madankollu, aħna sibna wkoll li għal xi tranżazzjonijiet milquta minn żball, li kieku l-Kummissjoni, l-awtoritajiet fl-Istati Membri jew l-awdituri indipendenti kienu għamlu użu mill-informazzjoni kollha disponibbli għalihom, kienu jkunu jistgħu jipprevienu, jew jaqbdu u jikkoreġu l-iżbalji qabel ma jsiru l-iżbalji relatati.

Ibbażat fuq tranżazzjonijiet fi ħdan il-kampjuni tagħna, dan kellu l-potenzjal li jnaqqas il-livelli ta’ żball stmati kemm għal infiq taħt ġestjoni kondiviża kif ukoll għal infiq immaniġġjat direttament mill-Kummissjoni. Pereżempju, l-użu tal-informazzjoni kollha disponibbli forsi seta’ jnaqqas il-livell ta’ żball bi 3.3 punti perċentwali kemm għall-infiq taħt il-politika reġjonali u urbana (6.1 %) kif ukoll għall-infiq taħt żvilupp rurali, ambjent, azzjoni klimatika u sajd (6.2 %) — ara l-paġni 34 sa 38. F’kompetittività għat-tkabbir u l-impjiegi, immaniġġjat direttament mill-Kummissjoni, il-livell ta’ żball stmat (5.6 %) forsi seta’ jitnaqqas bi 2.8 punti perċentwali — ara l-paġni 27 sa 29.

Lok għal aktar titjib fil-valutazzjoni mill-Kummissjoni tar-riskju u l-impatt tal-azzjonijiet korrettivi

Kull direttorat ġenerali tal-Kummissjoni jipproduċi rapport annwali tal-attività. Ir-rapport ta’ sinteżi tal-Kummissjoni jinkorpora sommarju ta’ din l-informazzjoni u dikjarazzjoni li permezz tagħha l-Kummissjoni tieħu r-responsabbiltà politika kumplessiva għall-ġestjoni tagħha tal-baġit tal-UE.

Aħna sibna li l-informazzjoni fir-rapport ta’ sinteżi għall-2014 hija aħjar milli fis-snin preċedenti. Il-kontijiet issa juru liema korrezzjonijiet kienu diġà saru qabel ma l-pagamenti ġew irreġistrati. Madankollu, hemm lok biex tingħata aktar informazzjoni u biex jiġu żgurati valutazzjoni u preżentazzjoni konsistenti u preċiżi tar-riskju u l-impatt ta’ azzjonijiet korrettivi.

Trid tkun taf aktar? Informazzjoni kompluta dwar is-sejbiet prinċipali tinstab fil-Kapitolu 1, “Id-dikjarazzjoni ta’ assigurazzjoni u l-informazzjoni ta’ sostenn” tar-Rapport Annwali 2014 dwar il-baġit tal-UE.

It-test sħiħ tar-rapport annwali tagħna jinstab fuq is-sit web tagħna: (http://www.eca.europa.eu/mt/Pages/AR2014.aspx)

Livell għoli ta’ klejms u pagamenti potenzjali mill-perjodu ta’ programmazzjoni 2007–2013

Il-baġit għall-pagamenti fl-2014 kien it-tieni ogħla li qatt kien. Bħal fl-2013, il-livell finali ta’ pagamenti (EUR 142.5 biljun) kien bejn wieħed u ieħor 5 % ogħla mill-previżjoni inizjali fil-QFP (EUR 135.9 biljun). Dan twettaq permezz ta’ seba’ baġits emendatorji u kien jinkludi l-attivazzjoni tal-”marġni ta’ kontinġenza” — strument tal-aħħar rimedju b’reazzjoni għal ċirkustanzi mhux previsti.

Ir-”riżultat ekonomiku” għall-2014 kien defiċit: l-obbligazzjonijiet kibru aktar malajr mill-assi.

Il-livell ta’ impenji fl-2014 kien ferm fi ħdan il-limitu kumplessiv (76.6 % tal-ammont disponibbli). Dan kien jirrifletti l-livell ta’ progress fl-approvazzjoni ta’ programmi ġodda mill-Kummissjoni fl-ewwel sena tal-QFP 2014–2020.

X’inhuma impenji u pagamenti?

Il-baġit tal-UE għandu żewġ komponenti: impenji (li jirrappreżentaw ammonti li għandhom jitħallsu fis-snin attwali jew futuri) u pagamenti (li jkopru pagamenti ta’ fondi fis-sena attwali). Pagamenti jistgħu jsiru biss jekk ikun hemm impenn validu. Il-limiti massimi annwali għal impenji u pagamenti huma stabbiliti fl-oqfsa finanzjarji pluriennali maqbula mill-Kunsill u mill-Parlament.

Xogħlijiet b’lura fl-assorbiment ta’ fondi pluriennali huma sinifikanti, u jistgħu jkunu ta’ sfida sinifikanti għal xi Stati Membri.

Aħna nirrakkomandaw li, fil-ġestjoni baġitarja u finanzjarja tagħha, il-Kummissjoni tqis ir-restrizzjonijiet ta’ kapaċità f’ċerti Stati Membri.

L-impenji akkumulati tal-baġit fuq infiq ta’ natura pluriennali li ħadhom pendenti jibqgħu f’livell għoli ħafna. Il-biċċa l-kbira minn dawn l-impenji huma relatati mal-QFP preċedenti li jkopri l-2007–2013. Aħna sibna wkoll bilanċi eċċessivi tal-flus fl-istrumenti finanzjarji.

Aħna nirrakkomandaw li l-Kummissjoni tqis miżuri għat-tnaqqis tal-impenji pendenti, inkluż għeluq aktar rapidu tal-programmi 2007–2013 u tnaqqis fil-flus kontanti miżmuma minn fiduċjarji. Aħna nirrakkomandaw ukoll li tiġi adottata perspettiva fuq perjodu aktar fit-tul, inklużi previżjonijiet li jkopru limiti baġitarji massimi, ħtiġijiet ta’ pagament, restrizzjonijiet ta’ kapaċità u diżimpenji potenzjali.

Trid tkun taf aktar? Informazzjoni kompluta dwar is-sejbiet prinċipali li jirrigwardaw il-ġestjoni baġitarja u finanzjarja tinstab fil-Kapitolu 2 tar-Rapport Annwali 2014 dwar il-baġit tal-UE.

Ir-rappurtar dwar il-prestazzjoni għadu dgħajjef

Flus l-UE għandhom jintnefqu f’konformità mal-prinċipji ta’ ġestjoni finanzjarja tajba: ekonomija, effiċjenza u effettività. Il-kisba ta’ prestazzjoni tajba tinvolvi l-inputs (il-mezzi finanzjarji, umani, materjali, organizzazzjonali jew regolatorji meħtieġa għall-implimentazzjoni tal-programm), l-outputs (ir-riżultati tanġibbli tal-programm), ir-riżultati (l-effetti immedjati tal-programm fuq destinatarji jew riċevituri diretti) u l-impatti (il-bidliet fuq perjodu twil fis-soċjetà li jistgħu jkunu attribwiti, għall-anqas parzjalment, lill-azzjoni tal-UE). Aħna nivvalutaw b’mod regolari dawn l-attributi permezz tal-awditi tal-prestazzjoni tagħna.

Ewropa 2020 hija l-istrateġija fuq 10 snin, tal-UE, għall-impjiegi u t-tkabbir. Hija tipprovdi fokus għall-infiq kemm tal-UE kif ukoll dak nazzjonali. L-istrateġija tniedet fl-2010 biex toħloq kundizzjonijiet għal “tkabbir intelliġenti, sostenibbli u inklużiv”.

Qafas ta’ sfida għall-monitoraġġ u r-rappurtar dwar Ewropa 2020

Taħt l-aspirazzjonijiet politiċi ta’ Ewropa 2020, hemm arkitettura kumplessa li tinkludi 5 miri ewlenin, 7 inizjattivi emblematiċi u, għall-fondi Strutturali u ta’ Investiment Ewropej (SIE), 11-il objettiv tematiku. Madankollu, aħna sibna li dawn id-diversi saffi, la individwalment u lanqas kollha flimkien, ma huma mfassla biex jikkonkretizzaw l-aspirazzjonijiet politiċi ta’ Ewropa 2020 f’objettivi operazzjonali utli.

Il-perjodi tal-istrateġija Ewropa 2020 fuq 10 snin u ċ-ċiklu baġitarju tal-UE fuq 7 snin, magħruf bħala l-qafas finanzjarju pluriennali (QFP) mhumiex allinjati. Il-qafas ta’ monitoraġġ u rappurtar li fuqu huwa bbażat il-QFP inġieb konformi ma’ Ewropa 2020 mill-perjodu tal-QFP 2014–2020 biss. Għalhekk, l-ewwel nofs tal-implimentazzjoni tal-Ewropa 2020 seħħ taħt QFP imfassal għal strateġija differenti. Dan jillimita l-abbiltà tal-Kummissjoni li timmonitorja l-kontribuzzjoni tal-baġit tal-UE għal Ewropa 2020 matul il-perjodu tal-QFP 2007–2013.

Aħna sibna wkoll li, sa issa, il-Kummissjoni rrappurtat dwar il-kontribuzzjoni tal-baġit tal-UE għall-objettivi ta’ Ewropa 2020 b’mod limitat biss. Ġew stabbiliti xi elementi ta’ sistema effettiva ta’ monitoraġġ u rappurtar. Il-fergħa tal-istatistika tal-Kummissjoni, il-Eurostat, tagħmel disponibbli data statistika dwar l-ilħuq mill-UE u minn Stati Membri individwali tal-miri ewlenin ta’ Ewropa 2020. Madankollu, l-analiżi ta’ Ewropa 2020 mill-Kummissjoni ġiet ittardjata sal-bidu tal-2016. Barra minn hekk, ir-riżultati tal-konsultazzjoni pubblika dwar Ewropa 2020 ma jipprovdu l-ebda feedback dwar ir-rwol tal-programmi tal-UE għal Ewropa 2020.

Aħna nirrakkomandaw li l-Kummissjoni tagħmel proposti xierqa lil-leġiżlatur biex l-istrateġija tal-UE u l-QFP jiġu allinjati aħjar. Dan ikun jgħin biex jiġi żgurat l-istabbiliment ta’ arranġamenti adegwati u effettivi ta’ monitoraġġ u rappurtar għal strateġiji futuri tal-UE.

Fokus inadegwat fuq il-kisbiet ta’ Ewropa 2020 fi ftehimiet ta’ sħubija u programmi

Il-benefiċċji potenzjali tal-kombinament tal-fondi Strutturali u ta’ Investiment Ewropej (SIE) ma mmaterjalizzawx għalkollox. L-użu tajjeb tal-fondi SIE huwa ċentrali għall-isforzi tal-UE biex jintlaħqu l-objettivi ta’ Ewropa 2020. Il-kombinament tal-ħames fondi SIE f’regolament umbrella wieħed u fi ftehim ta’ sħubija wieħed għal kull Stat Membru joffri vantaġġi potenzjali f’termini tal-koerenza tal-azzjoni tal-UE. Madankollu, se jibqgħu japplikaw regoli differenti fil-livell tal-fondi u, b’riżultat ta’ dan, fil-livell tal-programmi.

X’inhuma ftehimiet ta’ sħubija u programmi?

Ftehimiet ta’ sħubija bejn il-Kummissjoni u kull Stat Membru jinsabu fil-qalba tal-qafas tal-fondi SIE. Huma jiddeskrivu fil-qosor il-ħtiġijiet ta’ żvilupp ta’ kull pajjiż u, għal kull wieħed mill-fondi SIE, jistipulaw sommarju tar-riżultati prinċipali mistennija għal kull objettiv tematiku magħżul. Fuq il-bażi ta’ dawn il-ftehimiet, l-Istati Membri jistabbilixxu programmi għal kull fond (jew għal bosta fondi) fejn jistipulaw il-prijoritajiet għall-pajjiż jew għar-reġjun ikkonċernat.

Il-fokus fuq ir-riżultati għandu jitjieb aktar, b’mod partikolari fil-ftehimiet ta’ sħubija. Għalkemm sar xi progress, jeħtieġ li l-fokus fuq ir-riżultati jissaħħaħ. F’xi wħud mill-ftehimiet ta’ sħubija eżaminati, ir-riżultati mistennija kienu vagi u spiss espressi f’termini kwalitattivi, mingħajr ma ġie ddikjarat il-kobor tal-bidla. Aħna nirrakkomandaw li l-Kummissjoni tipproponi lil-leġiżlatur li l-Istati Membri jinkludu fil-ftehimiet ta’ sħubija u l-programmi tagħhom ir-riżultati kkwantifikati li l-finanzjament huwa intenzjonat li jikseb.

Se jkun diffiċli għall-Kummissjoni li timmonitorja u tirrapporta b’mod konsistenti dwar l-objettivi tematiċi għall-ħames fondi SIE kollha u b’hekk dwar il-kontribuzzjoni ta’ dawn il-fondi għal Ewropa 2020. Il-miri ta’ livell għoli ta’ Ewropa 2020 mhumiex ikkonkretizzati sistematikament f’miri operazzjonali fi ftehimiet ta’ sħubija u programmi. Fil-każ ta’ żewġ fondi SIE (FAEŻR u FEMS), il-leġiżlazzjoni ma tirrikjedix li dawn ikunu strutturati madwar objettivi tematiċi. Barra minn hekk, l-introduzzjoni ta’ indikaturi komuni għal kull fond hija pass importanti iżda hemm limitazzjonijiet fit-tfassil li se jkollhom effett indirett fuq il-kwalità ta’ rappurtar mill-Kummissjoni. Aħna nirrakkomandaw li l-ftehimiet ta’ sħubija u l-programmi kollha jkunu jinkludu indikaturi komuni tar-riżultati, fejn possibbli kondiviżi mill-fondi differenti, u jkunu mfassla biex jimmonitorjaw il-progress fil-livelli lokali, il-livell tal-Istati Membri u l-livell tal-UE. Il-Kummissjoni għandha tagħmel proposti lil-leġiżlatur biex jindirizza dawn il-kwistjonijiet.

Il-prestazzjoni fqira f’termini ta’ riżultati miksuba ma tipprevenix lill-Istati Membri milli jibbenifikaw mir-riżerva ta’ prestazzjoni. Ir-riżerva ta’ prestazzjoni għandha tkun l-inċentiv prinċipali għall-Istati Membri biex dawn ikomplu jiffukaw fuq il-prestazzjoni ladarba l-programmi jkunu bdew. Proporzjon żgħir tal-finanzjament mill-UE fil-livell tal-programmi jista’ jinżamm lura u jsir biss disponibbli jekk jintlaħqu ċerti miri. Madankollu, fl-arranġamenti hemm difetti li jdgħajfu l-qafas ta’ prestazzjoni f’dak li huwa relatat ma’ indikaturi, inċentivi u fokus fuq ir-riżultati. Aħna nirrakkomandaw li l-Kummissjoni tipproponi lil-leġiżlatur li l-qafas ta’ prestazzjoni jkun ibbażat, kemm jista’ jkun, fuq indikaturi komuni tar-riżultati.

Jeħtieġ li l-objettivi jkunu adattati aktar għal kultura tal-prestazzjoni

Sar titjib fir-rappurtar annwali dwar il-prestazzjoni minn direttorati ġenerali individwali tal-Kummissjoni (DĠ). Dan jista’ jiġi nnutat fil-gwida ċentrali pprovduta għat-tħejjija ta’ dikjarazzjonijiet ta’ programm, il-pjanijiet ta’ ġestjoni u rapporti annwali tal-attività.

Madankollu, ir-rappurtar mhuwiex adattat għalkollox għat-tranżizzjoni mill-QFP l-antik għal dak ġdid. Spiss ma jkunx possibbli li jiġi identifikat liema objettivi u miri nżammu jew ġew aġġornati mill-QFP l-antik u liema li ma tkomplewx. Fin-nuqqas ta’ informazzjoni kumparabbli hemm riskju li m jkunx possibbli jiġi vvalutat jekk l-objettivi u l-miri preċedenti ntlaħqux.

Fokus dgħajjef fuq ir-riżultati u l-aħjar valur għall-flus

L-24 rapport speċjali li ppubblikajna fl-2014 ikopru firxa wiesgħa ta’ suġġetti tal-awditjar tal-prestazzjoni li jivvalutaw jekk l-intervent tal-UE kienx immaniġġjat skont il-prinċipji ta’ ġestjoni finanzjarja tajba (ekonomija, effiċjenza u effettività). Aħna vvalutajna dawn ir-rapporti biex niġbdu l-attenzjoni għal jekk, fl-oqsma eżaminati, kienx hemm fokus fuq ir-riżultati u jekk intgħażlux il-proġetti li x’aktarx iwasslu valur għall-flus. Dawn li ġejjin huma xi eżempji.

Eżempji: Fokus dgħajjef fuq ir-riżultati

Fl-awditu tagħna tal-EuropeAid, ikkonkludejna li s-sistemi ta’ monitoraġġ u evalwazzjoni stabbiliti ma pprovdewx informazzjoni adegwata dwar ir-riżultati miksuba (Rapport Speċjali Nru 18/2014). B’mod simili, fir-rapport tagħna dwar il-Fond għall-Fruntieri Esterni, sibna li l-awtoritajiet responsabbli ma mmonitorjawx il-ksib tar-riżultati jew immonitarjawh b’mod insuffiċjenti (Rapport Speċjali Nru 15/2014).

Eżempju: Mhux dejjem intgħażlu l-proġetti li x’aktarx iwasslu l-aħjar valur għall-flus

Instab li kien hemm għażla fqira tal-proġetti fl-awditu tagħna tal-infrastruttura tal-ajruporti ffinanzjati mill-UE. Il-ħtieġa għal investimenti bħal dawn setgħet tiġi ddimostrata biss għal madwar nofs il-proġetti eżaminati. Barra minn hekk, madwar terz tal-ajruporti ma kinux irendu profitt u kienu qed jirriskjaw li jingħalqu jekk ma jkollhomx appoġġ finanzjarju pubbliku kontinwu (Rapport Speċjali Nru 21/2014).

Trid tkun taf aktar? Informazzjoni kompluta dwar il-valutazzjoni tagħna tal-prestazzjoni tinstab fil-Kapitolu 3, “Kisba ta’ riżultati mill-baġit tal-UE”, tar-Rapport Annwali 2014 dwar il-baġit tal-UE.

Ir-rapporti speċjali kollha jistgħu jinstabu fuq is-sit web tagħna: http://www.eca.europa.eu/mt/Pages/AuditReportsOpinions.aspx

Ħarsa aktar mill-qrib lejn id-dħul u l-oqsma ta’ nfiq

Nota dwar it-tismija tal-Istati Membri f’eżempji:

Minħabba l-approċċ tagħna ta’ kampjunar aħna ma nawditjawx tranżazzjonijiet f’kull Stat Membru, stat benefiċjarju u/jew reġjun kull sena. L-eżempji ta’ żbalji mogħtija f’dan id-dokument huma pprovduti sabiex jintwerew it-tipi l-aktar frekwenti ta’ żball. Huma ma jiffurmawx bażi biex jinsiltu konklużjonijiet dwar l-Istati Membri individwali, l-istati benefiċjarji u/jew ir-reġjuni kkonċernati.

Dħul

EUR 143.9 biljun

X’awditjajna

L-awditu kopra d-dħul tal-UE, li permezz tiegħu hija tiffinanzja l-baġit tagħha. Fl-2014, il-kontribuzzjonijiet għad-dħul ikkalkulati abbażi tal-ING tal-Istati Membri u l-VAT miġbura minnhom ipprovdew 66 % u 12 % tat-total rispettivament. Riżorsi proprji tradizzjonali, prinċipalment dazji doganali miġbura fuq l-importazzjonijiet u t-taxxa fuq il-produzzjoni taz-zokkor miġbura minn amministrazzjonijiet tal-Istati Membri f’isem l-UE, ipprovdew 12 % tad-dħul, filwaqt li l-10 % li kien jifdal ġie minn sorsi oħra.

X’sibna

Milqut minn żball materjali?

Le

Livell ta’ żball stmat:

0.0 % (2013: 0.0 %)

L-awditu tagħna tad-dħul tal-UE

Id-dħul tal-UE bbażat fuq l-ING u fuq il-VAT huwa kkalkulat abbażi ta’ statistika makroekonomika u stimi pprovduti mill-Istati Membri. L-awditu tagħna tar-regolarità tat-tranżazzjonijiet ta’ bażi jkopri s-sistemi tal-Kummissjoni għall-ipproċessar tad-data li hija tirċievi iżda mhux il-ġenerazzjoni inizjali mill-awtoritajiet fl-Istati Membri. B’konsegwenza ta’ dan, il-konklużjoni tal-awditjar tagħna tindirizza l-impatt ta’ kwalunkwe żball mill-Kummissjoni fuq id-dħul kumplessiv.

Għal dazji doganali u imposti fuq iz-zokkor, aħna neżaminaw it-trattament mill-Kummissjoni tad-dikjarazzjonijiet ippreżentati mill-Istati Membri u l-kontrolli fi Stati Membri magħżula, l-irċevuti tal-ammonti mill-Kummissjoni u r-reġistrazzjoni tagħhom fil-kontijiet.

L-evidenza kumplessiva tagħna għall-awditjar tindika li dawn is-sistemi kienu kumplessivament effettivi u aħna ma sibna l-ebda żball fit-tranżazzjonijiet li ttestjajna.

Aħna niġbdu l-attenzjoni għall-aġġornamenti tad-data dwar l-ING fl-2014 li wasslu għal aġġustamenti ta’ kobor bla preċedent fil-kontribuzzjonijiet mill-Istati Membri, b’mod partikolari dawk li jindirizzaw ir-riżervi u dawk li jirrevedu l-metodi u s-sorsi tal-Istati Membri.

Riżerva hija mezz li permezz tiegħu element dubjuż fid-data dwar l-ING ippreżentata minn Stat Membru jinżamm miftuħ biex possibbilment jiġi kkoreġut. Iċ-ċikli tal-verifikazzjoni tal-Kummissjoni għall-ING ikopru perjodu twil. Il-korrezzjonijiet li jirriżultaw jista’ jkollhom impatt sinifikanti fuq il-kontribuzzjonijiet minn xi Stati Membri

B’mod parallel, aħna identifikajna l-ħtieġa li l-Kummissjoni tnaqqas l-impatt ta’ reviżjonijiet kbar imwettqa mill-Istati Membri fuq il-metodi u s-sorsi li jużaw għall-kompilazzjoni tal-ING tagħhom. Pereżempju, Ċipru u n-Netherlands it-tnejn li huma esperjenzaw żidiet sinifikanti fil-kontribuzzjonijiet tagħhom minħabba reviżjonijiet bħal dawn. Il-proposti mressqa mill-Kummissjoni fl-2013 għall-immaniġġjar ta’ dan ir-riskju għadhom pendenti mingħajr ma ttieħdet l-ebda azzjoni ulterjuri mill-Kummissjoni biex tintroduċi politika ta’ reviżjoni komuni għall-UE.

Fir-rigward tad-dazji doganali, l-awtoritajiet doganali tal-Istati Membri jwettqu kontrolli biex jivverifikaw jekk ir-regolamenti dwar it-tariffi u l-importazzjoni jiġux rispettati mill-importaturi. Bħal fis-snin preċedenti, aħna sibna li l-kwalità ta’ dawn il-kontrolli kienu jvarjaw fost l-Istati Membri li awditjajna. Aħna osservajna wkoll li l-verżjoni aġġornata tal-Gwida għall-Awditjar Doganali, maħruġa mill-Kummissjoni fl-2014, ma tkoprix xi wħud min-nuqqasijiet li identifikajna fiż-żjarat tagħna lill-Istati Membri, bħal kwistjonijiet relatati ma’ kif għandhom jiġu ttrattati l-importazzjonijiet approvati fi Stati Membri oħra.

X’nirrakkomandaw

Aħna nirrakkomandaw li l-Kummissjoni:

οtieħu miżuri biex tnaqqas l-għadd ta’ snin li jkunu koperti minn riżervi fi tmiem iċ-ċiklu tal-verifikazzjoni li jmiss għal kontribuzzjonijiet ibbażati fuq l-ING;

οtistabbilixxi arranġamenti biex tnaqqas l-impatt ta’ reviżjonijiet tal-metodi u s-sorsi ppreżentati mill-Istati Membri għall-kompilazzjoni tal-ING tagħhom;

οittejjeb il-gwida mogħtija lill-awtoritajiet doganali tal-Istati Membri għall-kontrolli li jagħmlu; u

οtiżgura li l-Istati Membri jkollhom stabbiliti sistemi xierqa għat-tħejjija u l-immaniġġjar tad-dikjarazzjonijiet tagħhom fir-rigward tad-dazji doganali u tal-imposti fuq iz-zokkor.

Trid tkun taf aktar? Informazzjoni kompluta dwar l-awditu tagħna tad-dħul tal-UE tinstab fil-Kapitolu 4 tar-Rapport Annwali 2014 dwar il-baġit tal-UE.

Kompetittività għat-tkabbir u l-impjiegi

EUR 13.0 biljun

X’awditjajna

L-objettivi ta’ dan l-infiq jinkludu t-titjib tar-riċerka u l-innovazzjoni, it-tisħiħ tas-sistemi edukattivi u l-promozzjoni tal-impjieg, l-iżgurar ta’ suq uniku diġitali, il-promozzjoni tal-enerġija rinnovabbli u l-effiċjenza enerġetika, l-immodernizzar tas-settur tat-trasport u t-titjib tal-ambjent tan-negozju, speċjalment għall-intrapriżi żgħar u medji (SMEs).

Ir-riċerka u l-innovazzjoni jirrappreżenta madwar 60 % tal-infiq. In-nefqa ssir permezz tas-Seba’ Programm Kwadru għar-Riċerka u l-Iżvilupp 2007–2013 (FP7) u Orizzont 2020 — il-programm qafas il-ġdid li jkopri l-perjodu 2014–2020. Strumenti oħra kbar ta’ nfiq jappoġġaw l-edukazzjoni, it-taħriġ, iż-żgħażagħ u l-isport (il-Programm ta’ Tagħlim Tul il-Ħajja — LLP — u Erasmus+); l-iżvilupp tal-infrastruttura tat-trasport (il-Programm tan-Netwerks Trans-Ewropej tat-Trasport — TEN-T u l-Faċilità Nikkollegaw l-Ewropa — CEF); proġetti fis-settur tal-enerġija (il-Programm Ewropew tal-Enerġija għall-Irkupru — EEPR); u l-programm Galileo għas-sistema ta’ navigazzjoni bis-satellita.

Kważi 90 % tal-infiq huwa f’forma ta’ għotjiet lil benefiċjarji privati u pubbliċi, u l-Kummissjoni tirrimborża l-ispejjeż iddikjarati mill-benefiċjarji fid-dikjarazzjonijiet tal-ispejjeż għal proġetti.

X’sibna

Milqut minn żball materjali?

Iva

Livell ta’ żball stmat¹:

5.6 % (2013: 4.0 %)

1Livelli ekwivalenti ta’ żball stmati għall-2013 biex jirriflettu l-intestaturi l-ġodda tal-QFP.

Fil-qasam tar-riċerka u l-innovazzjoni, aħna sibna l-istess tip u firxa ta’ żbalji li qbadna matul l-andament tal-awditu tagħna tal-FP7: spejjeż għall-persunal ikkalkulati b’mod skorrett; spejjeż diretti ineliġibbli oħra bħal spejjeż mhux sostanzjati għall-ivvjaġġar jew għat-tagħmir; kif ukoll spejjeż indiretti ineliġibbli bbażati fuq rati żbaljati ta’ spejjeż ġenerali jew li jinkludu kategoriji ta’ spejjeż mhux marbuta mal-proġett.

Eżempju: Żbalji sinifikanti fl-ispejjeż għar-riċerka u l-innovazzjoni ddikjarati minn SME għal rimborż taħt l-FP7

Aħna sibna li EUR 764 000 tal-ispejjeż iddikjarati minn SME li taħdem ma’ 16-il sieħeb fuq proġett għall-enerġija rinnovabbli ffinanzjat permezz tal-FP7 kienu kważi kollha kemm huma ineliġibbli. Sid l-SME kien iddebita rata fis-siegħa ferm ogħla minn dik stabbilita fil-linji gwida tal-Kummissjoni. Barra minn hekk, aħna identifikajna spejjeż ta’ subkuntrattar li la kienu komponent eliġibbli tal-ispejjeż u lanqas ma ġew akkwistati permezz ta’ proċedura ta’ sejħa għal offerti. L-ispejjeż indiretti ddikjarati kienu jinkludu wkoll entrati ineliġibbli, li kienu bbażati fuq stimi u ma setgħux jiġu rikonċiljati mar-rekords kontabilistiċi tal-benefiċjarju.

Orizzont 2020 għandu regoli ta’ finanzjament aktar sempliċi mill-FP7 u l-Kummissjoni investiet sforz konsiderevoli biex tnaqqas il-kumplessità amministrattiva. Madankollu, xi elementi fil-programm qafas il-ġdid fil-fatt iżidu r-riskju ta’ żball. Pereżempju, bil-għan li jappoġġa riċerka u innovazzjoni aħjar u li jiġġenera tkabbir u impjiegi, Orizzont 2020 huwa mfassal biex iżid il-parteċipazzjoni ta’ SMEs u parteċipanti ġodda, iżda dawn it-tipi ta’ parteċipanti huma speċjalment suxxettibbli għal żball. Orizzont 2020 jintroduċi wkoll kriterji speċifiċi ta’ eliġibbiltà f’ċerti każijiet (pereżempju fejn ir-riċerkaturi jirċievu rimunerazzjoni addizzjonali jew fejn il-parteċipanti jagħmlu użu minn infrastruttura kbira tar-riċerka).

Aħna qbadna wkoll żbalji fi spejjeż rimborżati fl-istrumenti l-oħra kbar ta’ nfiq. Dawn jinkludu spejjeż mhux sostanzjati u ineliġibbli, kif ukoll każijiet ta’ nuqqas ta’ konformità mar-regoli tal-akkwist pubbliku.

Eżempji: Żbalji fi spejjeż rimborżati fi programmi oħra

TEN-T

Fi proġett wieħed, il-benefiċjarju ta kuntratt għas-servizzi ta’ konsulenza tal-IT direttament mingħajr ma segwa l-proċedura internazzjonali miftuħa rikjesta. Fi proġett ieħor, il-benefiċjarju ddikjara b’mod skorrett bħala nfiq eliġibbli saldu legali milħuq ma’ subkuntrattur b’rabta ma’ ksur ta’ kuntratt.

EEPR

Kien hemm benefiċjarju li inkluda spejjeż mhux statutorji ineliġibbli (bonusijiet ibbażati fuq il-profitt tal-kumpanija) fil-kalkolu tiegħu tal-ispejjeż għall-persunal u għamel ukoll klejms għal spejjeż indiretti mhux marbuta mal-proġett.

Aħna sibna dgħufijiet fis-sistemi tal-Kummissjoni u inkonsistenzi fil-valutazzjonijiet tal-ammonti f’riskju u tar-rati ta’ żball li saru mid-direttorati ġenerali.

X’nirrakkomandaw

Aħna nirrakkomandaw li l-Kummissjoni:

οflimkien mal-awtoritajiet nazzjonali u l-awdituri indipendenti, tuża l-informazzjoni rilevanti kollha disponibbli biex tipprevieni, jew biex taqbad u tikkoreġi l-iżbalji qabel ir-rimborż;

οtiżviluppa strateġija xierqa ta’ ġestjoni u kontroll tar-riskju għal Orizzont 2020, ibbażat fuq l-esperjenza tagħha taħt l-FP7. Din għandha tinkludi kontrolli adegwati ta’ benefiċjarji b’riskju għoli u ta’ spejjeż iddikjarati taħt kriterji speċifiċi ta’ eliġibbiltà; u

οtiżgura li s-servizzi tagħha jadottaw approċċ konsistenti għall-kalkolu ta’ rati medji ponderati ta’ żball, u għall-valutazzjoni riżultanti tal-ammonti f’riskju.

Trid tkun taf aktar? Informazzjoni kompluta dwar l-awditu tagħna tal-infiq tal-UE fuq kompetittività għat-tkabbir u l-impjiegi tinstab fil-Kapitolu 5 tar-Rapport Annwali 2014 dwar il-baġit tal-UE.

Koeżjoni ekonomika, soċjali u territorjali

EUR 55.7 biljun

X’awditjajna

Dan il-qasam ta’ nfiq jinkludi żewġ partijiet: il-politika reġjonali u urbana li tirrappreżenta 80 %; u impjiegi u affarijiet soċjali li tkopri l-20 % li jifdal:

οIl-politika reġjonali u urbana tal-UE tiġi implimentata fil-biċċa l-kbira permezz tal-Fond Ewropew għall-Iżvilupp Reġjonali (FEŻR) u l-Fond ta’ Koeżjoni (FK). Il-FEŻR jiffinanzja proġetti ta’ infrastruttura, il-ħolqien jew il-preżervazzjoni ta’ impjiegi, inizjattivi għall-iżvilupp ekonomiku reġjonali u attivitajiet li jappoġġaw lil intrapriżi żgħar u medji. L-FK jiffinanzja investimenti fl-infrastruttura fl-oqsma tal-ambjent u t-trasport.

οIl-politika ta’ impjiegi u affarijiet soċjali hija ffinanzjata prinċipalment permezz tal-Fond Soċjali Ewropew (FSE). L-infiq f’dan il-qasam ikopri investimenti f’kapital uman u azzjonijiet ta’ appoġġ li għandhom l-għan li jtejbu l-adattabbiltà ta’ ħaddiema u intrapriżi għall-bidliet f’xejriet ta’ xogħol, iżidu l-aċċess għall-impjiegi, jirrinforzaw l-inklużjoni soċjali ta’ persuni żvantaġġati u jsaħħu l-kapaċità u l-effiċjenza ta’ amministrazzjonijiet u servizzi pubbliċi.

Il-FEŻR, l-FK u l-FSE huma rregolati minn regoli komuni, suġġetti għal eċċezzjonijiet fir-regolament speċifiku ta’ kull fond. Il-ġestjoni tan-nefqa hija kondiviża mal-Istati Membri u tinvolvi l-kofinanzjament ta’ proġetti fi ħdan programmi ta’ nfiq approvati. Ir-regoli ta’ eliġibbiltà għar-rimborż ta’ spejjeż huma stipulati fil-livell nazzjonali jew dak reġjonali u jistgħu jvarjaw minn Stat Membru għal ieħor.

X’sibna

Milqut minn żball materjali?

Politika reġjonali u urbana:

Iva

Impjiegi u affarijiet soċjali:

Iva

1Livelli ekwivalenti ta’ żball stmati għall-2013 biex jirriflettu l-intestaturi l-ġodda tal-QFP.

2Dawn iċ-ċifri għall-2013 jiġu kkalkulati abbażi tal-approċċ għall-kwantifikazzjoni ta’ żbalji tal-akkwist pubbliku applikabbli fi żmien l-awditu. Huma ma jirriflettux l-impatt li l-approċċ aġġornat għall-kwantifikazzjoni ta’ dawn l-iżbalji kellu fuq il-livell ta’ żball stmat.

Is-sors prinċipali ta’ żball għall-infiq fuq il-koeżjoni ekonomika, soċjali u territorjali fl-intier tiegħu jkompli jkun il-ksur ta’ regoli tal-akkwist pubbliku, li jirrappreżenta kważi nofs il-livell ta’ żball stmat. Dan huwa segwit mill-inklużjoni ta’ nfiq ineliġibbli fid-dikjarazzjonijiet tal-ispejjeż tal-benefiċjarji, il-ksur ta’ regoli dwar l-għajnuna mill-Istat u l-għażla ta’ proġetti ineliġibbli. L-impatt tal-iżbalji jvarja bejn dawn iż-żewġ oqsma ta’ nfiq.

Każijiet ta’ nuqqas serju ta’ konformità ma’ regoli tal-akkwist pubbliku li aħna identifikajna fix-xogħol tal-awditjar tagħna jinkludu, pereżempju, għoti dirett ta’ kuntratti li ma jkunx ġustifikat, xogħlijiet jew servizzi addizzjonali, esklużjoni illegali ta’ offerenti, kif ukoll każijiet ta’ kunflitt ta’ interess u kriterji tal-għażla diskriminatorji.

Eżempju: Għoti dirett mhux ġustifikat ta’ xogħlijiet pubbliċi

Fi proġett f’Malta relatat mar-rikostruzzjoni u t-titjib ta’ sezzjoni ta’ awtostrada ta’ netwerk ta’ toroq TEN-T, l-awtorità kontraenti nnegozjat kuntratt direttament ma’ kumpanija waħda mingħajr sejħa minn qabel għal kompetizzjoni. Dan mhuwiex konformi mar-regoli tal-akkwist tal-UE u dawk nazzjonali u n-nefqa ddikjarata għal dan il-kuntratt hija ineliġibbli. Kawża prinċipali oħra ta’ żball hija l-infiq ineliġibbli. Dan huwa dovut, pereżempju, għal infiq iddikjarat barra mill-perjodu ta’ eliġibbiltà, salarji ddebitati b’mod eċċessiv, id-dikjarazzjoni ta’ spejjeż mhux relatati mal-proġett, nuqqas ta’ konformità mar-regoli nazzjonali ta’ eliġibbiltà, jew dħul li ma jkunx tnaqqas mill-ispejjeż iddikjarati.

Eżempju: Dikjarazzjoni skorretta ta’ salarji

Fi proġett fil-Portugall relatat ma’ programm ta’ taħriġ għaż-żgħażagħ, il-benefiċjarju ma kkonformax mad-dispożizzjonijiet tal-ftehim ta’ għotja dwar kif is-salarji tal-għalliema għandhom jiġu kkalkulati. Barra minn hekk, l-għalliema ma ħadmux sigħat daqs kemm ġie ddikjarat. Dan irriżulta fl-iddebitar b’mod eċċessiv ta’ spejjeż għall-persunal.

Aħna nivverifikaw ukoll jekk ir-regoli tal-UE dwar l-għajnuna mill-Istat ġewx rispettati. Għajnuna illegali mill-Istat tirrappreżenta vantaġġ inġust għall-entitajiet benefiċjarji u b’hekk toħloq distorsjoni tas-suq intern. Żbalji relatati mal-ksur tar-regoli tal-UE dwar l-għajnuna mill-Istat irrappreżentaw madwar parti waħda minn ħamsa tal-livell ta’ żball stmat għall-infiq taħt din l-intestatura tal-QFP.

Għal proporzjon sinifikanti ta’ tranżazzjonijiet milquta minn żbalji kwantifikabbli, l-awtoritajiet fl-Istati Membri kellhom biżżejjed informazzjoni disponibbli biex jipprevienu, jew biex jaqbdu u jikkoreġu l-iżbalji qabel ma jitolbu r-rimborż mill-Kummissjoni. Li kieku din l-informazzjoni kollha kienet intużat biex jiġu kkoreġuti l-iżbalji qabel ma l-infiq ġie ddikjarat lill-Kummissjoni, il-livell ta’ żball stmat għall-infiq taħt Koeżjoni ekonomika, soċjali u territorjali kien ikun aktar baxx b’1,6 punti perċentwali. Barra minn hekk, sibna li għal għadd ta’ każijiet, l-iżball li qbadna sar mill-awtoritajiet nazzjonali. Dawn ikkontribwew 1.7 punti perċentwali għal-livell ta’ żball stmat.

Sa tmiem l-2013, ir-rata medja ta’ żborż lir-riċevituri finali tal-istrumenti finanzjarji kienet 47 %. Dawn il-fondi jipprovdu assistenza lil intrapriżi jew lil proġetti urbani permezz ta’ investimenti ta’ ekwità, self jew garanziji. B’kollox, mill-2007 ‘l hawn, l-Istati Membri stabbilew 941 strument finanzjarju b’dotazzjoni ta’ madwar EUR 14.3 biljun. F’April 2015, il-Kummissjoni estendiet il-perjodu ta’ eliġibbiltà għal dawn l-istrumenti permezz ta’ Deċiżjoni tal-Kummissjoni, minflok staqsiet lill-Kunsill u lill-Parlament biex jemendaw id-data ta’ skadenza speċifikata fir-Regolament relatat tal-Kunsill. Fil-fehma tagħna, dan il-mod li bih il-perjodu ta’ eliġibbiltà jiġi estiż ma jirrispettax il-ġerarkija tan-normi.

Proġetti tal-FSE li l-ispejjeż tagħhom jiġu ddikjarati bl-użu ta’ għażliet simplifikati għall-ispejjeż (pagamenti ta’ ammont f’daqqa u pagamenti b’rata fissa, u skali standard ta’ spiża unitarja) huma inqas suxxettibbli għal żball minn dawn li jużaw spejjeż reali.

Il-benefiċjarji jiddikjaraw l-infiq imħallas lill-awtoritajiet nazzjonali u għandhom jiġu rrimborżati “mill-aktar fis possibbli, u koll(ha) kemm hu(ma)”. Madankollu, aħna sibna li f’xi każijiet l-Istati Membri bnew riżervi tat-teżor u l-benefiċjarji tħallsu biss bosta xhur wara li d-dikjarazzjoni tal-infiq relatata tħallset mill-Kummissjoni, jew ma kienu ġew irrimborżati xejn fi żmien l-awditu.

Inġenerali, il-validazzjoni mill-Kummissjoni tar-rati ta’ żball irrappurtati mill-awtoritajiet tal-awditjar hija fil-biċċa l-kbira koerenti mal-evidenza pprovduta minn dawn l-awtoritajiet tal-awditjar. Madankollu, il-verifikazzjoni mill-Kummissjoni tar-rapporti annwali ta’ kontroll tista’ tindirizza parzjalment biss ir-riskji ta’ rappurtar insuffiċjenti ta’ żbalji u rappurtar eċċessiv ta’ korrezzjonijiet finanzjarji mill-awtoritajiet nazzjonali fl-Istati Membri. Inpartikolari, il-kontrolli fuq l-għajnuna mill-Istat li twettqu mill-awtoritajiet tal-awditjar ma kinux adegwati għal kważi terz tal-programmi operazzjonali eżaminati.

Minbarra li ċċekkjajna r-regolarità tat-tranżazzjonijiet, aħna vvalutajna jekk u sa fejn il-proġetti tal-FEŻR, tal-FK u tal-FSE li diġà kienu ġew ikkompletati sa tmiem l-2014 kienu laħqu l-objettivi tagħhom kif stipulat fil-ftehimiiet ta’ għotja, u jekk dawn l-objettivi kinux f’konformità mal-objettivi speċifikati fil-livell tal-programmi. Aħna sibna li tliet kwarti tal-proġetti li eżaminajna kienu laħqu l-objettivi tagħhom kompletment jew parzjalment. Kien fi tliet każijiet biss ma ntlaħaq l-ebda wieħed mill-objettivi tal-proġetti. Aħna identifikajna wkoll xi każijiet ta’ proġetti li kellhom objettivi li ma kinux f’konformità ma’ dawk speċifikati għall-programm operazzjonali u l-assi prijoritarju li l-proġett kien iffinanzjat taħtu.

Fl-aħħar nett, l-analiżi tagħna żvelat li arranġamenti ta’ finanzjament ibbażati fuq il-prestazzjoni huma l-eċċezzjoni aktar milli r-regola. Fil-biċċa l-kbira mill-każijiet, il-fatt li ma ntlaħqux l-objettivi tal-proġett li sar qbil dwarhom fil-ftehimiet ta’ għotja ma kellux impatt fuq il-livell ta’ finanzjament mill-UE li ġie riċevut.

X’nirrakkomandaw

Aħna nirrakkomandaw li:

οil-Kummissjoni twettaq analiżi ffukata tar-regoli nazzjonali ta’ eliġibbiltà għall-perjodi ta’ programmazzjoni 2007–2013 u 2014–2020 u tużaha biex tipprovdi gwida lill-Istati Membri dwar kif għandhom jissimplifikaw u jevitaw regoli kumplessi u/jew ta’ piż li mhumiex meħtieġa;

οil-Kummissjoni ssaħħaħ aktar is-sistema ta’ kontroll għall-awtoritajiet tal-awditjar, u tiżgura kontrolli adegwati tal-konformità mar-regoli dwar l-għajnuna mill-Istat u mar-regoli tal-akkwist pubbliku u li dawn jipprovdu l-informazzjoni speċifika dwar awditi tal-operazzjonijiet. Il-Kummissjoni għandha tivvaluta fl-Istati Membri kollha l-affidabbiltà tal-korrezzjonijiet finanzjarji rrappurtati mill-awtoritajiet taċ-ċertifikazzjoni;

οil-Kummissjoni tippreżenta proposta leġiżlattiva biex temenda r-regolament applikabbli dwar l-estensjoni tal-perjodu ta’ eliġibbiltà għal strumenti finanzjarji taħt ġestjoni kondiviża;

οl-awtoritajiet maniġerjali u l-korpi intermedjarji fl-Istati Membri jintensifikaw l-isforzi tagħhom biex jindirizzaw dgħufijiet fil-”kontrolli tal-ewwel livell”. Barra minn hekk, il-Kummissjoni għandha titlob lill-awtoritajiet tal-awditjar biex fl-awditi tagħhom tas-sistemi jinkludu t-twettiq mill-ġdid ta’ xi wħud minn dawn il-kontrolli; u

οl-Istati Membri jestendu l-użu tal-għażliet simplifikati għall-ispejjeż għal proġetti li jaqbżu l-EUR 50 000 kif ukoll jiżguraw li r-rimborż lill-benefiċjarji jsir fi żmien 90 jum wara l-preżentazzjoni ta’ klejm korrett għall-pagament mill-benefiċjarju.

Trid tkun taf aktar? Informazzjoni kompluta dwar l-awditu tagħna tal-infiq tal-UE fuq koeżjoni ekonomika, soċjali u territorjali tinstab fil-Kapitolu 6 tar-Rapport Annwali 2014 dwar il-baġit tal-UE.

Riżorsi naturali

EUR 57.5 biljun

X’awditjajna

Dan il-qasam ta’ nfiq ikopri l-politika agrikola komuni (PAK), il-politika komuni tas-sajd (PKS) u miżuri ambjentali:

οIl-PAK għandha l-għan li żżid il-produttività agrikola, tiżgura livell ġust tal-għajxien għall-komunità agrikola, tistabbilizza s-swieq, tassigura d-disponibbiltà tal-provvisti u tiżgura li l-provvisti jaslu għand il-konsumatur bi prezzijiet raġonevoli. Hija tiġi implimentata permezz ta’ żewġ fondi: il-Fond Agrikolu Ewropew ta’ Garanzija (FAEG), li jiffinanzja bis-sħiħ l-għajnuna diretta mill-UE u l-miżuri tas-suq, u l-Fond Agrikolu Ewropew għall-Iżvilupp Rurali (FAEŻR), li jikkofinanzja programmi tal-iżvilupp rurali flimkien mal-Istati Membri. Il-ġestjoni tal-infiq tal-PAK hija kondiviża mal-Istati Membri. L-infiq taħt iż-żewġ fondi jitwassal permezz ta’ madwar 80 aġenzija tal-pagamenti li huma responsabbli biex jiċċekkjaw l-eliġibbiltà tal-applikazzjonijiet għall-għajnuna u biex jagħmlu pagamenti lill-benefiċjarji.

οIl-PKS issegwi objettivi simili għal dawk tal-PAK u l-għodda prinċipali għall-implimentazzjoni hija l-Fond Ewropew għas-Sajd (FES). Il-fond huwa mmaniġġjat mill-Kummissjoni u l-Istati Membri taħt ġestjoni kondiviża.

οIl-politika tal-UE dwar l-ambjent għandha l-għan li tikkontribwixxi għall-protezzjoni u t-titjib tal-kwalità tal-ambjent, il-ħajja taċ-ċittadini, u l-utilizzazzjoni razzjonali tar-riżorsi naturali. In-nefqa f’dan il-qasam hija mmaniġġjata ċentralment mill-Kummissjoni. Il-programm għall-ambjent (LIFE) huwa l-aktar importanti. Huwa jikkofinanzja proġetti relatati man-natura, mal-bijodiversità, mal-politika ambjentali u mal-governanza, mal-informazzjoni u l-komunikazzjoni.

X’sibna

Milqut minn żball materjali?

Agrikoltura — appoġġ tas-suq u għajnuna diretta:

Iva

Żvilupp rurali, ambjent, azzjoni klimatika u sajd:

Iva

1Livelli ekwivalenti ta’ żball stmati għall-2013 biex jirriflettu l-intestaturi l-ġodda tal-QFP.

In-natura u x-xejra ta’ żbalji jvarjaw sinifikattivament bejn il-FAEG u l-oqsma l-oħra ta’ nfiq taħt riżorsi naturali.

Agrikoltura — appoġġ tas-suq u għajnuna diretta (FAEG)

Ħafna mill-iżbalji identifikati fl-awditi tagħna huma r-riżultat ta’ klejms impreċiżi jew klejms ineliġibbli mill-benefiċjarji, u dawk l-aktar frekwenti huma d-dikjarazzjoni eċċessiva tas-superfiċe ta’ art agrikola jew tal-irqajja’ art li hemm ineliġibbli (ara l-eżempji). Li jkun hemm database affidabbli u aġġornata tas-Sistema ta’ Identifikazzjoni tal-Irqajja’ tal-Art (LPIS) tista’ tgħin biex żbalji bħal dawn jitnaqqsu.

Eżempji ta’ klejms iddikjarati b’mod eċċessiv jew klejms ineliġibbli

Għajnuna għal mergħat permanenti

Fir-Repubblika Ċeka, fi Franza, fil-Greċja, fil-Polonja, fi Slovakkja u fi Spanja, xi art ikklejmjata u mħallsa bħala mergħa permanenti fil-verità kienet miksija kollha jew parzjalment b’veġetazzjoni ineliġibbli (arbuxxelli, buxxijiet, siġar densi u blat).

Għajnuna għar-raba’

Fir-Repubblika Ċeka, fid-Danimarka, fil-Finlandja, fi Franza, fil-Ġermanja, fl-Italja, fil-Polonja, fi Slovakkja, fi Spanja u fir-Renju Unit, aħna sibna każijiet ta’ art ikklejmjata minn bdiewa benefiċjarji bħala raba’ meta dan ma kienx il-każ. Fi Spanja, tħallset għajnuna għal art li fis-sistema ta’ identifikazzjoni tal-irqajja’ tal-art ġiet ikklejmjata u rreġistrata bħala raba’ u li, fir-realtà, kienet korsa tal-motocross.

F’bosta każijiet ta’ żbalji kwantifikabbli li saru minn benefiċjarji finali, l-awtoritajiet nazzjonali kellhom informazzjoni suffiċjenti biex jipprevienu, jew biex jaqbdu u jikkoreġu l-iżbalji qabel ma jiddikjaraw l-infiq lill-Kummissjoni. Li kieku l-informazzjoni kollha kienet intużat biex jiġu kkoreġuti l-iżbalji, il-livell ta’ żball stmat kien ikun aktar baxx b’0.6 punti perċentwali. Barra minn hekk, aħna qbadna għadd konsiderevoli ta’ każijiet ta’ żbalji li saru mill-awtoritajiet nazzjonali. Dawn ikkontribwew 0.7 punti perċentwali għal-livell ta’ żball stmat.

Il-benefiċjarji tal-appoġġ dirett mill-FAEG u tal-appoġġ mill-FAEŻR relatat mal-erja għandhom obbligu legali li jissodisfaw rekwiżiti ta’ kundizzjonalità. Dawn ir-rekwiżiti huma relatati mal-ħarsien tal-ambjent, mas-saħħa pubblika, mas-saħħa tal-annimali u l-pjanti, mat-trattament xieraq tal-annimali u mal-manutenzjoni ta’ art agrikola f’kundizzjoni agrikola u ambjentali tajba. Jekk il-bdiewa ma jikkonformawx ma’ dawn l-obbligi l-għajnuna tagħhom titnaqqas. Fl-ittestjar tagħna, aħna sibna ksur f’27 % tat-tranżazzjonijiet suġġetti għal obbligi ta’ kundizzjonalità. L-iżbalji ta’ kundizzjonalità kellhom impatt ta’ 0.7 punti perċentwali fuq il-livell ta’ żball stmat.

Is-sistema integrata ta’ amministrazzjoni u kontroll (SIAK) hija s-sistema prinċipali ta’ ġestjoni u kontroll għall-iżgurar tar-regolarità tal-pagamenti tal-FAEG. Għall-2014, aħna eżaminajna l-operat tas-SIAK fil-Kroazja u identifikajna biss defiċjenzi żgħar li ma jaffettwawx l-affidabbiltà tas-sistema. Barra minn dan, aħna wettaqna analiżijiet fl-uffiċċju ta’ 14-il awditu tal-konformità mwettqa mill-Kummissjoni fuq sistemi fl-Istati Membri u sibna li x-xogħol imwettaq kien sodisfaċenti. Ittieħdet ukoll azzjoni ta’ rimedju dwar dgħufijiet fis-SIAK li aħna rrappurtajna fis-snin preċedenti. Madankollu, din mhux dejjem saret fil-pront u, f’bosta każijiet, id-dgħufijiet ikomplu jippersistu, għalkemm inqas minn qabel.

Il-pagamenti taħt il-miżuri tas-suq jirrappreżentaw madwar 6 % tal-FAEG. Madankollu, huma jikkontribwixxu b’mod sproporzjonat għal sehem akbar tal-livell kumplessiv ta’ żball stmat għall-Fond.

Aħna kkompletajna wkoll l-eżaminar tagħna tal-proċedura ta’ rinforz tal-aċċertament li hija applikabbli fuq bażi volontarja f’sitt Stati Membri jew reġjuni. F’dawn l-Istati Membri jew reġjuni, korp tal-awditjar indipendenti jipprovdi opinjoni dwar il-funzjonament tajjeb tas-sistemi u dwar ir-regolarità tal-infiq iddikjarat lill-UE. Bl-eċċezzjoni ta’ Stat Membru wieħed, id-dgħufijiet fl-implimentazzjoni ta’ din il-proċedura jrendu l-livelli ta’ żball li jirrappurtaw, bħala mhux affidabbli.

Żvilupp rurali, ambjent, azzjoni klimatika u sajd

Aħna sibna żbalji fit-18-il Stat Membru kollha li awditjajna. Ir-raġunijiet prinċipali għal żbalji f’dan il-qasam ta’ nfiq kienu l-ineliġibbiltà tal-benefiċjarju, tal-attività, tal-proġett u/jew tal-infiq, jew in-nuqqas ta’ konformità mal-impenji agroambjentali dwar l-użu ta’ metodi ta’ produzzjoni agrikola kompatibbli mal-protezzjoni tal-ambjent, il-pajsaġġ u r-riżorsi naturali.

Eżempji ta’ żbalji ta’ eliġibbiltà

Aħna sibna tliet każijiet fejn kien hemm suspett ta’ ċirkumvenzjoni intenzjonata tar-regoli fl-iklejmjar għall-għajnuna. Dawn il-każijiet ingħaddew lill-Uffiċċju Ewropew kontra l-Frodi għal analiżi u, possibbilment, għal investigazzjoni. Għal raġunijiet ta’ kunfidenzjalità ma nistgħux niddivulgaw dettalji speċifiċi ta’ dawn il-każijiet iżda nistgħu niddeskrivu n-natura ġenerali ta’ dawn l-iżbalji:

οKumpaniji stabbiliti sew, li ma jkunux jikkwalifikaw għall-finanzjament, stabbilixxew entitajiet ġodda biex jissodisfaw artifiċjalment il-kriterji ta’ eliġibbiltà u tal-għażla.

οGruppi ta’ persuni stabbilixxew bosta entitajiet bl-iskop li jiksbu għajnuna li taqbeż il-limitu massimu permess taħt il-kundizzjonijiet tal-miżura ta’ investiment. Għalkemm il-benefiċjarji ddikjaraw li dawn l-entitajiet kienu jaħdmu b’mod indipendenti, dan ma kienx il-każ fil-prattika.

Eżempji ta’ nuqqas ta’ konformità ma’ impenji agroambjentali

Aħna qbadna sitt każijiet bħal dawn fil-Ġermanja, fl-Italja u fir-Renju Unit. Pereżempju, fir-Renju Unit, benefiċjarju ma rrispettax l-impenn li kien għamel biex jagħlaq mergħa tal-ħuxlief biex ma jsirx rigħi qabel il-15 ta’ Mejju ta’ kull sena.

F’xi każijiet ta’ żbalji kwantifikabbli li saru minn benefiċjarji finali, l-awtoritajiet nazzjonali kellhom informazzjoni suffiċjenti biex jipprevienu, jew biex jaqbdu u jikkoreġu l-iżbalji qabel ma jiddikjaraw l-infiq lill-Kummissjoni. Li kieku din l-informazzjoni kollha kienet intużat biex jiġu kkoreġuti l-iżbalji, il-livell ta’ żball stmat għal dan il-qasam ta’ nfiq kien ikun aktar baxx bi 3.3 punti perċentwali. Barra minn hekk, aħna qbadna ftit każijiet ta’ żbalji li saru mill-awtoritajiet nazzjonali. Dawn ikkontribwew 0.6 punti perċentwali għal-livell ta’ żball stmat.

Aħna sibna dgħufijiet sinifikanti f’9 mit-12-il sistema tal-Istati Membri li ġew eżaminati. Għall-ħames aġenziji tal-pagamenti li żorna fuq il-post, id-dgħufijiet li sibna fis-sistemi kienu simili ħafna għal dawk identifikati u rrappurtati fis-snin preċedenti.

Għall-2014, ibbażat fuq eżerċizzju pilota li wettaqna fuq xi kwistjonijiet ta’ prestazzjoni tal-proġetti, aħna sibna li għal 93 % tal-proġetti tal-iżvilupp rurali kkompletati li eżaminajna, l-investiment kien twettaq kif ippjanat. Madankollu, l-immirar tal-appoġġ kif ukoll l-għażla tal-proġetti ma kinux daqshekk rigorużi daqskemm seta’ jkun mistenni. Barra minn hekk, aħna osservajna li kien hemm evidenza insuffiċjenti li l-ispejjeż kienu raġonevoli.

Fil-każ tas-sajd, aħna vvalutajna l-effettività tal-kontrolli li saru mill-awtorità tal-awditjar fl-Italja u sibna li filwaqt li l-metodoloġija għal awditi tal-operazzjonijiet u tas-sistemi kienet effettiva, kien hemm dgħufijiet fil-ġestjoni u d-dokumentazzjoni ta’ kompiti tal-awditjar u fil-verifikazzjoni ta’ kundizzjonijiet ta’ eliġibbiltà

X’nirrakkomandaw

Aħna nirrakkomandaw li:

οgħall-FAEG, l-Istati Membri jagħmlu sforzi ulterjuri biex jinkludu informazzjoni affidabbli u aġġornata fid-database tal-LPIS tagħhom u biex jużaw l-informazzjoni kollha disponibbli biex jiġu evitati pagamenti għal art ineliġibbli;

οgħall-iżvilupp rurali, il-Kummissjoni tieħu l-miżuri xierqa biex issaħħaħ il-pjanijiet ta’ azzjoni tal-Istati Membri filwaqt li jindirizzaw il-kaġuni frekwenti ta’ żball, u li tirrevedi l-istrateġija għall-awditi tagħha tal-konformità fir-rigward tal-iżvilupp rurali;

οkemm għall-FAEG kif ukoll għall-iżvilupp rurali, il-Kummissjoni tiżgura li l-proċedura l-ġdida ta’ aċċertament li se ssir obbligatorja mill-2015 tiġi applikata b’mod korrett u affidabbli; u

οfil-qasam tas-sajd, il-Kummissjoni tiżgura li l-Istati Membri jwettqu l-kompiti tagħhom b’aktar reqqa, b’mod partikolari permezz tal-kontrolli fuq il-post meħtieġa, bl-applikazzjoni ta’ proċeduri ta’ kontroll tal-kwalità u bit-titjib tad-dokumentazzjoni tal-awditjar.

Trid tkun taf aktar? Informazzjoni kompluta dwar l-awditu tagħna tal-infiq tal-UE fuq riżorsi naturali tinstab fil-Kapitolu 7 tar-Rapport Annwali 2014 dwar il-baġit tal-UE.

Ewropa Globali

EUR 7.4 biljun

X’awditjajna

Dan il-qasam ta’ nfiq ikopri n-nefqa fl-oqsma ta’ politika barranija, appoġġ lil pajjiżi kandidati u pajjiżi kandidati potenzjali tal-UE, kif ukoll għajnuna għall-iżvilupp u għajnuna umanitarja lil pajjiżi li qed jiżviluppaw u lil pajjiżi ġirien (bl-eċċezzjoni tal-Fondi Ewropej għall-Iżvilupp).

In-nefqa titqassam f’madwar aktar minn 150 pajjiż, bl-użu ta’ firxa wiesgħa ta’ strumenti ta’ kooperazzjoni u metodi ta’ twassil. L-infiq jiġi implimentat b’mod dirett mid-direttorati ġenerali tal-Kummissjoni, jew mill-kwartieri ġenerali tagħhom fi Brussell, inkella mid-delegazzjonijiet tal-UE fil-pajjiżi riċevituri, jew inkella b’mod konġunt ma’ organizzazzjonijiet internazzjonali.

X’sibna

Milqut minn żball materjali?

Iva

Livell ta’ żball stmat:¹

2.7 % (2013: 2.1 %)

1Livelli ekwivalenti ta’ żball stmati għall-2013 biex jirriflettu l-intestaturi l-ġodda tal-QFP.

Il-biċċa l-kbira mill-iżbalji li aħna identifikajna mill-awditi tagħna jinvolvu nfiq ineliġibbli kklejmjat minn benefiċjarji finali, b’mod partikolari nfiq imġarrab barra mill-perjodu ta’ eliġibbiltà, inklużjoni ta’ taxxi ineliġibbli, nuqqas ta’ konformità mar-regola tal-oriġini u spejjeż indiretti ddebitati b’mod żbaljat bħala spejjeż diretti. Aħna sibna wkoll każijiet ta’ benefiċjarji li kklejmjaw spejjeż mingħajr dokumentazzjoni ta’ sostenn biex jiġġustifikaw l-infiq, każijiet ta’ nuqqas ta’ konformità mar-regoli tal-akkwist, kif ukoll żbalji fil-kalkolu.

Żbalji oħra li aħna sibna kienu relatati mal-aċċettazzjoni u l-approvazzjoni ta’ pagamenti mill-Kummissjoni għal servizzi, xogħlijiet jew provvisti li kienu għadhom ma ġġarrbux mill-benefiċjarju.

Eżempju: Infiq mhux imġarrab

Il-Kummissjoni kkonkludiet ftehim ta’ kontribuzzjoni ta’ EUR 6.5 miljun ma’ bank tal-Karibew għall-istabbiliment ta’ faċilità ta’ kreditu rotanti għat-tħawwil mill-ġdid ta’ zokkor tal-kannamieli fil-Belize. Fl-2014, il-Kummissjoni aċċettat infiq li ammonta għal EUR 2.3 miljun li minnhom EUR 740 000 kienu jirrappreżentaw selfiet lil bdiewa li kienu ġew approvati mill-bank iżda li ma kinux tħallsu f’dak iż-żmien. Dan wassal biex il-Kummissjoni tapprova ammont ogħla ta’ prefinanzjament minn dak li kien ġustifikat.

L-ittestjar tat-tranżazzjonijiet tal-EuropeAid, wieħed mid-direttorati ġenerali tal-Kummissjoni li jimmaniġġja parti sinifikanti tal-infiq fuq Ewropa Globali, żvela li, f’xi każijiet, l-iżbalji ma nqabdux. In-nuqqasijiet f’dawn il-kontrolli, imwettqa ex ante minn awdituri maħtura mill-benefiċjarji, wasslu biex il-Kummissjoni tirrimborża spejjeż ineliġibbli.

X’nirrakkomandaw

Aħna nirrakkomandaw li l-Kummissjoni:

οtistabbilixxi u timplimenta proċeduri ta’ kontroll intern biex tiżgura li l-pagamenti ta’ prefinanzjament jiġu approvati fuq il-bażi tal-infiq reali mġarrab; u

οissaħħaħ il-kontrolli ex ante għal kuntratti ta’ għotja, inkluż l-użu ta’ ppjanar ibbażat fuq ir-riskju u segwitu sistematiku u żjarat fuq il-post.

Trid tkun taf aktar? Informazzjoni kompluta dwar l-awditu tagħna tal-infiq tal-UE għal Ewropa Globali tinstab fil-Kapitolu 8 tar-Rapport Annwali 2014 dwar il-baġit tal-UE.

Amministrazzjoni

EUR 8.8 biljun

X’awditjajna

L-amministrazzjoni tkopri l-infiq tal-istituzzjonijiet tal-UE u korpi oħra tal-UE. Dawn huma l-Kummissjoni, il-Parlament, is-Servizz Ewropew għall-Azzjoni Esterna (SEAE), il-Kunsill Ewropew u l-Kunsill, il-Qorti Ewropea tal-Ġustizzja, il-Qorti Ewropea tal-Awdituri, il-Kumitat Ekonomiku u Soċjali Ewropew, il-Kumitat tar-Reġjuni, l-Ombudsman Ewropew u l-Kontrollur Ewropew għall-Protezzjoni tad-Data. Hija tinkludi wkoll pagamenti għall-Iskejjel Ewropej.

L-infiq fuq riżorsi umani (salarji, allowances u pensjonijiet), jirrappreżenta madwar 60 % tat-total. Nefqa fuq bini, tagħmir, enerġija, komunikazzjonijiet u teknoloġija tal-informatika tirrappreżenta l-bqija.

Ir-riżultati tal-awditi tagħna tal-aġenziji u korpi deċentralizzati oħra tal-Unjoni Ewropea jiġu rrappurtati f’rapporti annwali speċifiċi, li huma ppubblikati separatament, flimkien ma’ sommarju tar-riżultati.

X’sibna

Milqut minn żball materjali?

Le

Livell ta’ żball stmat¹:

0.5 % (2013: 1.1 %)

1Livelli ekwivalenti ta’ żball stmati għall-2013 biex jirriflettu l-intestaturi l-ġodda tal-QFP.

B’mod kumplessiv, l-eżaminar tagħna tas-sistemi ma żvela l-ebda dgħufija sinifikanti. Madankollu, aħna sibna xi oqsma fejn hemm lok għal titjib f’ċerti istituzzjonijiet u korpi. Dawn huma koperti fir-rakkomandazzjonijiet hawn taħt.

X’nirrakkomandaw

Aħna nirrakkomandaw li:

οil-Parlament Ewropew isaħħaħ il-kontrolli tiegħu fir-rigward tar-rimborż tal-ispejjeż mill-partiti politiċi Ewropej lill-organizzazzjonijiet affiljati tagħhom kif ukoll għall-akkwist pubbliku mill-partiti politiċi;

οil-Kumitat Ekonomiku u Soċjali Ewropew jsaħħaħ il-proċeduri ta’ akkwist tiegħu; u

οl-istituzzjonijiet u l-korpi jtejbu s-sistemi tagħhom għall-aġġornament ta’ informazzjoni għall-kalkolu tal-allowances tal-familja.

Trid tkun taf aktar? Informazzjoni kompluta dwar l-awditu tagħna tal-infiq tal-UE għall-amministrazzjoni tinstab fil-Kapitolu 9 tar-Rapport Annwali 2014 dwar il-baġit tal-UE.

Fondi Ewropej għall-Iżvilupp (FEŻ)

EUR 3.1 biljun

X’awditjajna

Il-FEŻ jipprovdu assistenza mill-Unjoni Ewropea għall-kooperazzjoni għall-iżvilupp lill-Istati Afrikani, tal-Karibew u tal-Paċifiku (AKP) u lill-pajjiżi u t-territorji ekstra-Ewropej (PTEE). L-infiq u l-istrumenti ta’ kooperazzjoni tal-FEŻ għandhom l-għan li jegħlbu l-faqar, u li jippromwovu żvilupp sostenibbli u l-integrazzjoni tal-pajjiżi AKP u l-PTEE fl-ekonomija dinjija.

Il-FEŻ huma ffinanzjati mill-Istati Membri. Huma mmaniġġjati barra mill-qafas tal-baġit tal-UE mill-Kummissjoni Ewropea u, bħala xi assistenza, mill-Bank Ewropew tal-Investiment. Kull FEŻ huwa rregolat mir-regolament finanzjarju tiegħu stess. L-għajnuna esterna ffinanzjata mill-FEŻ tiġi implimentata f’ambjent b’riskju għoli, notevolment minħabba l-attivitajiet imxerrda ġeografikament u l-kapaċità istituzzjonali u amministrattiva dgħajfa f’pajjiżi msieħba.

X’sibna

Affidabbiltà tal-kontijiet tal-FEŻ:

Il-kontijiet għall-2014 jippreżentaw b’mod ġust il-pożizzjoni finanzjarja tal-FEŻ, ir-riżultati tal-operazzjonijiet tagħhom, il-flussi tal-flus tagħhom u l-bidliet fl-assi netti.

Id-dħul tal-FEŻ huwa milqut minn żball materjali?

Le

Il-pagamenti tal-FEŻ huma milquta minn żball materjali?

Iva

Livell ta’ żball stmat:

3.8 % (2013: 3.4 %)

Bħal fis-snin preċedenti, il-livell ta’ żball li sibna — inkluż f’xi klejms finali li kienu ġew suġġetti għal awditi esterni u verifikazzjonijiet ta’ nfiq — jindika dgħufija fil-kontrolli ex ante. Żbalji relatati ma’ nuqqas ta’ konformità mar-regoli tal-akkwist (ara l-eżempju) u n-nuqqas ta’ dokumenti ta’ sostenn għall-ġustifikazzjoni tal-infiq kienu l-kawża ta’ kważi żewġ terzi tal-livell ta’ żball stmat.

Eżempju: Nuqqas min-naħa tal-benefiċjarju li jikkonforma mar-regoli tal-akkwist

Aħna eżaminajna l-akkwist ta’ servizzi tal-IT minn organizzazzjoni inkarigata mill-kooperazzjoni agrikola bejn pajjiżi AKP. L-awditu żvela li l-benefiċjarju ma kienx ikkonforma mal-proċedura ta’ akkwist stipulata fil-ftehim ta’ għotja li kienet tirrikjedi li jiġi ppubblikat avviż dwar sejħa għal offerti fil-livell internazzjonali. Il-benefiċjarju bagħat biss stediniet għall-offerti lil tliet kumpaniji magħżula fil-pajjiż fejn kien jinsab hu, li rriżulta f’kompetizzjoni ristretta.

Il-EuropeAid huwa d-direttorat ġenerali tal-Kummissjoni li jimmaniġġja kważi l-infiq kollu taħt il-FEŻ. Bħalissa qed jimplimenta pjan ta’ azzjoni biex jindirizza d-dgħufijiet fis-sistemi tiegħu. Billi xi azzjonijiet għadhom qed jiġu żviluppati, għadu kmieni wisq biex nivvalutaw l-impatt ta’ dawn l-iżviluppi fuq l-effettività tas-sistemi tiegħu.

X’nirrakkomandaw

Aħna nirrakkomandaw li l-Kummissjoni:

οissaħħaħ il-kontrolli fuq l-approvazzjoni ta’ prefinanzjament u biex tiżgura l-użu korrett ta’ rati tal-kambju mill-pajjiżi sħab biex jaqilbu l-iżborżamenti tal-appoġġ baġitarju għall-muniti nazzjonali tagħhom; u

οittejjeb l-arranġamenti stabbiliti għall-valutazzjoni tal-effiċjenza u l-kosteffettività tal-kontrolli.

Trid tkun taf aktar? Informazzjoni kompluta dwar l-awditu tagħna tal-FEŻ tinstab fir-Rapport Annwali 2014 dwar l-attivitajiet iffinanzjati mit-8, mid-9, mill-10 u mill-11-il Fond Ewropew għall-Iżvilupp (FEŻ).

Informazzjoni ta’ sfond

Daqqa t’għajn lejn l-approċċ tal-awditjar

L-opinjonijiet tal-QEA fid-dikjarazzjoni ta’ assigurazzjoni huma bbażati fuq evidenza oġġettiva miksuba minn ittestjar tal-awditjar skont standards internazzjonali tal-awditjar. Dan li ġej huwa spjegazzjoni ta’ kif nagħmlu xogħolna.

Affidabbiltà tal-kontijiet

Il-kontijiet annwali tal-UE jipprovdu informazzjoni kompleta u preċiża?

Il-baġit tal-UE huwa kumpless. Kull sena, id-direttorati ġenerali tal-Kummissjoni jinizjaw mijiet ta’ eluf ta’ entrati kontabilistiċi li jiġbru informazzjoni minn ħafna sorsi differenti (inklużi l-Istati Membri). Aħna niċċekkjaw li l-proċessi kontabilistiċi jaħdmu sew u li d-data kontabilistika riżultanti tkun kompleta, tkun irreġistrata b’mod korrett u tkun ippreżentata tajjeb.

οEvalwazzjoni tas-sistema kontabilistika biex jiġi żgurat li din tipprovdi bażi tajba għal data affidabbli (kompleta u preċiża).

οVerifikazzjoni ta’ proċeduri kontabilistiċi ewlenin biex jiġi żgurat li dawk jiffunzjonaw b’mod korrett.

οKontrolli analitiċi tad-data kontabilistika biex jiġi żgurat li din hija ppreżentata b’mod konsistenti u li tidher raġonevoli.

οIċċekkjar dirett ta’ kampjun ta’ entrati kontabilistiċi biex jiġi żgurat li t-tranżazzjoni ta’ bażi teżisti u li din hija rreġistrata b’mod preċiż.

οIċċekkjar ta’ rapporti finanzjarji biex jiġi żgurat li dawn jippreżentaw b’mod ġust is-sitwazzjoni finanzjarja.

Regolarità tat-tranżazzjonijiet

It-tranżazzjonijiet tal-introjtu u tal-pagamenti kontabilizzati bħala spejjeż¹ tal-UE li fuqhom huma bbażati l-kontijiet tal-UE huma konformi mar-regoli li jirregolawhom?

Il-baġit tal-UE jinvolvi miljuni ta’ pagamenti lil benefiċjarji kemm fl-UE kif ukoll fil-bqija tad-dinja. Il-biċċa l-kbira minn dan l-infiq hija mmaniġġjata mill-Istati Membri. Biex niksbu l-evidenza li neħtieġu, aħna nittestjaw l-introjtu u l-pagamenti kontabilizzati bħala spejjeż direttament u nivvalutaw is-sistemi li permezz tagħhom huma jiġu amministrati u ċċekkjati.

οKampjuni tat-tranżazzjonijiet jittieħdu mill-baġit kollu tal-UE bl-użu ta’ tekniki tal-istatistika biex tiġi pprovduta bażi għal ittestjar dettaljat mill-awdituri tagħna.

οIt-tranżazzjonijiet kampjunati jiġu awditjati fid-dettall, normalment fil-bini tar-riċevituri finali (eż. bidwi, istitut tar-riċerka, kumpanija li tipprovdi xogħlijiet jew servizzi permezz ta’ akkwist pubbliku) biex tinkiseb evidenza diretta li l-avveniment ta’ bażi “jeżisti”, huwa rreġistrat sew u huwa konformi mar-regoli li taħthom isiru l-pagamenti kkonċernati.

οŻbalji jiġu analizzati u kklassifikati bħala li huma jew li mhumiex kwantifikabbli.

οL-impatt tal-iżbalji jiġi kkalkulat permezz tal-estrapolazzjoni ta’ żbalji kwantifikabbli fil-forma ta’ livell ta’ żball stmat.

οIl-livell ta’ żball stmat jitqabbel ma’ soll ta’ materjalità ta’ 2 % biex tiġi determinata l-opinjoni tal-QEA.

οIs-sistemi għad-dħul jiġu vvalutati biex tiġi ddeterminata l-effettività tagħhom biex jiżguraw li t-tranżazzjonijiet li jimmaniġġjaw huma legali u regolari.

οTittieħed inkunsiderazzjoni informazzjoni rilevanti oħra, bħal rapporti annwali tal-attività u rapporti ta’ awdituri esterni oħra.

οIs-sejbiet kollha jiġu diskussi kemm mal-awtoritajiet fl-Istati Membri kif ukoll mal-Kummissjoni biex jiġi żgurat li l-fatti huma korretti.

οAħna nadottaw l-opinjonijiet tagħna bbażat fuq ix-xogħol li sar u r-riżultati miksuba.

1Pagamenti kontabilizzati bħala spejjeż: pagamenti interim, pagamenti finali u approvazzjoni ta’ pagamenti bil-quddiem.

Aktar informazzjoni dwar il-proċess tal-awditjar għad-dikjarazzjoni ta’ assigurazzjoni tinstab fl-Anness 1.1 tar-Rapport Annwali 2014 dwar il-baġit tal-UE.

Il-Qorti Ewropea tal-Awdituri u xogħolha

Il-Qorti Ewropea tal-Awdituri — QEA — hija l-istituzzjoni indipendenti tal-awditjar tal-Unjoni Ewropea. Aħna ninsabu bbażati fil-Lussemburgu u nimpjegaw madwar 900 membru tal-persunal professjonali u persunal ta’ appoġġ, tan-nazzjonalitajiet kollha tal-UE. Mill-ħolqien tagħna fl-1977 ‘l hawn, aħna ffukajna l-attenzjoni fuq l-importanza tal-ġestjoni finanzjarja tal-UE u kkontribwejna għat-titjib tagħha.

Ir-rapporti u l-opinjonijiet tal-awditjar tal-QEA huma element essenzjali tal-katina tal-obbligu ta’ rendikont tal-UE. L-output tagħna jintuża biex dawk responsabbli mill-ġestjoni tal-baġit tal-UE jkollhom l-obbligu ta’ rendikont – notevolment fi ħdan il-proċedura ta’ kwittanza annwali. Din hija prinċipalment il-Kummissjoni, iżda l-istituzzjonijiet u l-korpi l-oħra tal-UE huma kkonċernati wkoll. L-Istati Membri wkoll għandhom rwol importanti fil-ġestjoni kondiviża.

Il-kompiti prinċipali tagħna huma:

οawditi finanzjarji u tal-konformità, prinċipalment fil-forma tad-dikjarazzjoni ta’ assigurazzjoni;

οawditi tal-prestazzjoni ta’ suġġetti magħżula biex jiġi massimizzat l-impatt ta’ xogħolna; u

οopinjonijiet dwar regolamenti relatati mal-ġestjoni baġitarja u kwistjonijiet oħra ta’ importanza.

L-għan tagħna huwa li nimmaniġġjaw ir-riżorsi tagħna b’mod li jiżgura bilanċ xieraq bejn id-diversi attivitajiet tagħna, filwaqt li ngħinu fil-kisba ta’ riżultati robusti u kopertura tajba tal-oqsma differenti kollha tal-baġit tal-UE.

L-output tagħna

Aħna nipproduċu:

οrapporti annwali dwar il-baġit tal-UE u l-Fondi Ewropej għall-Iżvilupp. Ir-rapporti annwali prinċipalment jinkludu l-opinjonijiet tal-awditur fid-dikjarazzjoni ta’ assigurazzjoni u r-riżultati. Dawn jiġu ppubblikati kull sena f’Novembru;

οrapporti annwali speċifiċi li jistabbilixxu l-opinjonijiet tal-awditjar finanzjarju tal-QEA ta’ kull waħda mid-diversi aġenziji u korpi tal-UE. Ġew ippubblikati 51 fl-2014;

οrapporti speċjali dwar suġġetti magħżula tal-awditjar, ippubblikati matul is-sena. Dawn huma prinċipalment awditi tal-prestazzjoni. Ġew ippubblikati 24 fl-2014;

οopinjonijiet u outputs oħra użati mill-Parlament Ewropew u mill-Kunsill fl-approvazzjoni ta’ liġijiet tal-UE u deċiżjonijiet oħra b’implikazzjonijiet sinifikanti għall-ġestjoni finanzjarja. Ġew ippubblikati 14 fl-2014;

οanaliżijiet panoramiċi dwar oqsma magħżula ta’ politika tal-UE u li janalizzaw sfidi usa’ u xejriet fuq perjodu twil. Ġew ippubblikati tnejn fl-2014;

οrapport annwali tal-attività li jipprovdi informazzjoni u fehim approfondit fir-rigward tal-attivitajiet tagħna għas-sena.

Xogħolna jikkontribwixxi għas-sensibilizzazzjoni u ż-żieda fit-trasparenza dwar il-ġestjoni finanzjarja tal-UE, il-provediment ta’ aċċertament dwar l-istat ta’ dik il-ġestjoni u l-għoti ta’ rakkomandazzjonijiet għal titjib ulterjuri. Aħna nagħmlu dan fl-interessi taċ-ċittadini tal-Unjoni Ewropea.

Informazzjoni dwar l-awditi tagħna tal-aġenziji u ta’ korpi deċentralizzati oħra tal-Unjoni Ewropea tinstab fir-Rapporti Annwali Speċifiċi 2014 rispettivi li huma disponibbli fuq is-sit web tagħna: http://www.eca.europa.eu/mt/Pages/AuditReportsOpinions.aspx

QJ-04-15-619-MT-E

Introduzzjoni u spjegazzjoni għar-Rapporti Annwali 2014 tal-awditur tal-UE

Il-Qorti Ewropea tal-Awdituri hija l-istituzzjoni indipendenti tal-awditjar tal-UE — gwardjani tal-finanzi tal-UE. Din il-pubblikazzjoni tipprovdi sommarju tas-sejbiet u l-konklużjonijiet prinċipali tar-Rapporti Annwali 2014 tal-QEA dwar il-baġit tal-UE u l-Fondi Ewropej għall-Iżvilupp. Hija tkopri l-affidabilità tal-kontijiet, ir-regolarità tal-introjtu u l-infiq u l-kisba ta’ riżultati mill-baġit. It-testi sħaħ tar-rapporti huma disponibbli fuq http://eca.europa.eu u f’Il-Ġurnal Uffiċjali tal-Unjoni Ewropea.